‏כ"ח כסלו, תשפ"ד

‏11 דצמבר, 2023

**קול קורא מס' 33/9.2023 למחקר ופיתוח בנושא** השפעת תהליכי התערבות על פיתוח אוריינות לשונית בשפה העברית והערבית לדוברי ערבית

1. **מבוא**

משרד החינוך באמצעות לשכת המדען הראשי פונה בזאת לקבלת הצעות למחקר ופיתוח בנושא הוראת עברית לדוברי ערבית והוראת ערבית לדוברי ערבית לשכבות הגיל: יסודי, חט"ב ועל יסודי.

* 1. חוברת הקול הקורא מפורסמת באתר האינטרנט של לשכת המדען הראשי בכתובת:

[WWW.MR.GVO.IL](http://WWW.MR.GVO.IL)  
[WWW.EDUCATION.GOV.IL/SCIENTIST](http://WWW.EDUCATION.GOV.IL/SCIENTIST)

* 1. בכל מקום בו נכתב במסמך זה לשון זכר או לשון נקבה המשמעות הינה זכר ו/או נקבה.
  2. מתוך כלל ההצעות תבחר הצעה אחת אשר תהיה המתאימה ביותר לדרישות בקול קורא זה. במקרים מסוימים ייתכן שתבחר יותר מהצעה אחת בכפוף לתקציב הקיים בתקנה התקציבית ובהתאם לטעמים המיוחדים שיפורטו בהחלטת ועדת השיפוט.

1. **מועד הגשת ההצעות**
   1. הצעות בהתאם לדרישות הקול קורא יש לשלוח אל:

**תיבת המכרזים, אגף רכש מכרזים והתקשרויות, רח' שבטי ישראל 34, ירושלים.**

יש לציין על המעטפה: **קול קורא מס' 33/9.2023 למחקר ופיתוח בנושא השפעת תהליכי התערבות על פיתוח אוריינות לשונית בשפה העברית והערבית לדוברי ערבית.**

על ההצעה להתקבל **ל- "תיבת המכרזים"** בלבד לא יאוחר **מיום שני, ז' טבת תשפ"ד, ה- 18.12.2023, עד השעה 11:00.** באחריות המציע לדאוג כי ההצעה תגיע במועד, תירשם ותוכנס לתיבת המכרזים.

* 1. הצעה שלא תגיע במועד לתיבת המכרזים אלא תגיע לגורם אחר במשרד החינוך, בפקס או בדואר אלקטרוני בלבד לא תילקח בחשבון. הצעה שתגיע לאחר המועד האחרון להגשת קדם-ההצעות, לא תובא לדיון ותיפסל על הסף.
  2. במידה והמציע מחליט לשלוח את ההצעה באמצעות שליח (לרבות באמצעות חברת דואר ישראל), עליו לוודא שזו הגיעה, נרשמה והוכנסה לתיבת המכרזים במועד. על המציע להיות ער לכך שאין המשרד אחראי להכנסתה של ההצעה לתיבת המכרזים. הצעה שתתקבל במשרד, גם אם לפני המועד האחרון להגשת הצעות, אולם מסיבה כלשהי לא תוכנס לתיבת המכרזים, תיפסל כהצעה שלא התקבלה במועד.
  3. לתשומת לב מגישי ההצעות, בכניסה לבניין מתקיימים סדרי אבטחה ובדיקת תעודות אישיות, קיימת בעיית חניה בסביבה, הפרעות כלליות בתנועה וכדומה אשר עלולים לגרום לעיכוב בכניסה. לפיכך על המציעים לקחת זאת בחשבון על מנת לוודא הגעה במועד לתיבת המכרזים.

1. **תנאי סף להגשת הצעה**
   1. מגיש ההצעה הינו מוסד ישראלי להשכלה גבוהה המוכר ע"י המועצה להשכלה גבוהה (להלן – מל"ג).
   2. על החוקר הראשי להיות חבר הסגל האקדמי (סגל פנים) או במעמד של אמריטוס במוסד בו הוא מועסק. **פוסט דוקטורנטים** יוכלו להיכלל בצוות המגישים בתנאי שבראש הצוות עומד חבר סגל בכיר. לא תתקבלנה הצעות שיוגשו על ידי "מורים מן החוץ" העובדים במוסד כאמור.
   3. הצעה יכולה להיות חתומה ע"י חוקר ראשי אחד או מספר חוקרים (עד ארבעה). במקרה של מספר מגישים החתומים על ההצעה, כולם, מלבד פוסט דוקטורנטים, יידרשו לעמוד בדרישות בסעיפים 3.1-3.3 לעיל וההתייחסות אליהם תהיה כאל חוקרים ראשיים הנושאים באחריות שווה לביצוע המחקר. אין מניעה מהגשה ע"י צוות חוקרים ממספר מוסדות מוכרים להשכלה גבוהה, אך מובהר מראש כי במקרה של קבלת ההצעה, ייחתם חוזה מול מוסד אחד בלבד.
   4. עובד מטה ו/או יחידות המשרד ו/או יחידות הסמך של משרד החינוך לא יוכל להגיש הצעה בקול קורא זה ולא יוכל להיות מועסק על ידי המוסד הזוכה במסגרת ביצוע המחקר. מרצים המועסקים על ידי משרד החינוך במכללה במסגרת הסכמים ישנים יכולים להגיש הצעה בקול הקורא.
   5. ההצעה עומדת בכל ההנחיות המפורטות בסעיף 7 – "מבנה ותכולת ההצעה".
   6. מתווה ההצעה עומד בסעיפים הרלוונטיים למחקר זה באמות המידה למחקרי כפי שאלו מפורטים בנספח 6 לקול קורא זה.
   7. לא קיימת במחקר המוצע מגבלה אתית, שיש בה כדי למנוע מתן היתר לביצוע המחקר.
   8. התשתית הראייתית עליה מבוססת הצעת המחקר לא זכתה למימון קודם על ידי משרד החינוך.
2. **משך המחקר**
   1. הצעות מחקר יוגשו כך שיתאימו למחקר שאורכו עד 36 חודשים התקציב שלו עד 500,000 ₪.
   2. התקציב המבוקש למחקר ישקף את העלויות הנגזרות מהיקף המחקר.
   3. השלמת אבני הדרך ומועדי התשלומים יהיו בהתאם לשלבי המחקר וייקבעו בהתאם להצעות המחקר שייבחרו.
   4. המשרד רשאי להאריך את ההתקשרות במקרים חריגים ועל פי בקשה של המוסד שתוגש 60 יום, או יותר, לפני סיום תקופת ההתקשרות.
   5. המשרד יהיה רשאי להאריך את תקופת ההתקשרות בתוספת תקציב לתקופה של עד 12 חודשים נוספים בהתאם להמלצה של הועדה המלווה ובכפוף להתאמה לתכנית האסטרטגית של המשרד באותה עת. המשרד יקבע את גובה התקציב המיועד להארכת ההתקשרות ובלבד שלא יעלה על 50% מגובה התקציב שאושר להתקשרות הראשונה. הארכת ההתקשרות כפופה לאישור ועדת המכרזים ותקציב בתקנה התקציבית.
3. **רקע**

משרד החינוך, באמצעות האגף להוראת שפות במזכירות הפדגוגית, שם לעצמו למטרה לקדם את הידע והמיומנויות של צוותי החינוך בנושא הוראת השפה בקרב תלמידים דוברי ערבית בשפות ערבית ועברית. איתור והבחנה מוקדמים של קשיים ברכישת השפה הכתובה (קריאה וכתיבה) בגילאי בית הספר היסודי המוקדמים מחייבים התערבות פדגוגית המאפשרת מתן תמיכה מוקדמת ויעילה לתלמידים עם קשיים לימודיים.

ממצאי מחקר ה PIRLS מחקר בין-לאומי בו מוערכת אוריינות הקריאה של תלמידי כיתות ד' מצביעים על ירידה של 7 נקודות בממוצע ההישגים בהבנת הנקרא בקרב ילדים דוברי ערבית בישראל בשנת 2022 בהשוואה לשנת 2016. תוקף נוסף לממצאים אלו ניתן למצוא במחקר ה- PISA משנת 2020 אשר בחן מיומנויות אורייניות בשפת אם בקרב תלמידים בני15 . ממצאי הפיזה מצביעים על פערים ניכרים בין תלמידים דוברי עברית לבין תלמידים דוברי ערבית בכל הקשור לאוריינות קריאה ולהבנת הנקרא.

ילדים דוברי השפה הערבית כשפת אם נולדים אל תוך מצב הדיגלוסיה, שבו הם נדרשים לפתח את האוריינות בשפה הסטנדרטית שהם אינם משתמשים בה ביומיום. השפה הסטנדרטית שונה מהשפה המדוברת בכל תחומי השפה: הפונולוגיה, המורפולוגיה, התחביר והלקסיקון. הפער הלשוני בין שתי השפות מעכב את התפתחותן של כל המערכות הלשוניות האלה בשפה של האוריינות[[1]](#footnote-1).

בהיותה שפת הרוב במדינת ישראל, שבה מתנהלת רוב התקשורת, המסחר ושוק העבודה, השפה העברית היא חיונית להשתלבות במרקם החיים בה. מחקרים העלו כי שיעור ההשתתפות בשוק התעסוקה של ערבים וערביות שדיווחו ששליטתם בדיבור, קריאה וכתיבה בעברית טובה היה גבוה במידה ניכרת משיעור ההשתתפות של מי שדיווחו שאינם שולטים היטב בשפה[[2]](#footnote-2).

מחקרים מראים כי כאשר ניתנת תמיכה מקיפה בתחומי מיומנויות היסוד האורייניות, התערבות מוקדמת יכולה לשנות את העתיד החינוכי של תלמידים[[3]](#footnote-3). בהינתן זאת, ישנה חשיבות רבה לפיתוח הידע וקידום התערבויות מבוססות ראיות.

על בסיס הנחות היסוד שלעיל, **מטרות המחקר** הן:

1. יצירת בסיס ידע באשר לתנאים הכרחיים לקידום תהליכי רכישת קריאה בשפה הערבית ו/או העברית כשפה שנייה בקרב ילדים דוברי ערבית.
2. קידום הישגיהם של תלמידים דוברי ערבית המתקשים ברכישת הקריאה בשפה הערבית ו/או העברית כשפה שנייה ואת יכולותיהם של מוריהם לתת מענה לאתגר זה.
3. קידום הישגיהם של תלמידים דוברי ערבית המתקשים ברכישת השפה הדבורה בעברית כשפה שנייה בהקשר הישראלית ואת יכולותיהם של מוריהם לתת מענה לאתגר זה.

אם המחקר יוכיח אפקטיביות, אז תישקל אפשרות להרחבת חוזה המחקר כך שיכלול גיבוש תכנית הדרכה למורים מובילים והפעלתה. מורים אלו יסייעו בהטמעת התכנית לאחר תום פעילות קבוצת המו"פ.

1. **תוצרים של המחקר**
   1. דו"חות (בהתאם להנחיות בנספח 7) ומצגות ותוצר מונגש כדלהלן:
      1. סקירת ספרות אשר תוגש תוך 6 חודשים מיום חתימת ההתקשרות**.**
      2. **שני דו"חות ביניים** אשר יוגשו בהתאם לאבני הדרך בכל מסלול ובהתאם לתכנית המחקר.
      3. **דו”ח מדעי מלא בעברית יוגש חודשיים לפני תום חוזה המחקר:** הכולל הצגה מלאה ומפורטת של המחקר וממצאיו, ושל המשמעויות התיאורטיות והמעשיות, לרבות מערך המחקר, פירוט הליך המחקר, שיטת איסוף הנתונים, הכלים, אופן עיבוד הנתונים וכיו"ב.

**כל אחד מהדוחות בסעיפים הנ"ל ילווה במצגת המסכמת את עיקרי הממצאים.**

* + 1. **דו”ח למקבלי החלטות בעברית:** דו”ח קצר, בהיקף של כ-5-10 עמודים, בעיצוב אינפוגרפיקה בפורמט דומה למסמך [כאן](http://meyda.education.gov.il/files/LishcatMadaan/AutonomyPolicy.pdf) (אבן דרך שנייה).
    2. **תוצר מונגש** מבין הבאים: סרטון אנימציה /ראיון מצולם / פודקאסט עם אחד החוקרים הכולל הסבר על תהליך ותוצאות המחקר (אבן דרך 3 לאחר אישור הדוח הסופי).
  1. בהתאם לשיקול דעתם של הגורמים הרלוונטיים במשרד, לאחר מסירת כל דו"ח, יוזמנו החוקרים להציג את ממצאיהם בפני גורמים שייקבעו על-ידי המשרד.
  2. בהתאם להנחיות שיינתנו במועד ההגשה - לאחר אישור הנוסח הסופי של הדו”חות על ידי לשכת המדען הראשי, יוגשו גם 10 עותקים קשיחים.
  3. תשלום כל אבן דרך במחקר מותנה בביצוע הפעולות שהוגדרו לאבן דרך זו.

1. **מבנה ותכולת ההצעה:**
   1. ההצעות תוגשנה **בשפה העברית** ותהיינה חתומות על-ידי מורשי החתימה של המציע.
   2. ההצעות תוגשנה:
      1. בשני עותקים קשיחים (מקור+העתק).
      2. על גביי התקן אחסון נייד אשר יכלול את קובץ הצעת המחקר בפורמט **WORD**: קובץ אחד מזוהה עם שמות החוקרים וקובץ אחד אנונימי **ללא** שמות החוקרים.
      3. על גביי התקן אחסון נייד בנפרד מהצעת המחקר, קובץEXCEL של המפרט התקציבי.

יש לתת שם לקבצים על פי התבנית הבאה: נושא\_חוקר\_מוסד.

יש להגיש את שני העותקים החתומים של ההצעה, את המדיה המגנטית, ואת כל המסמכים המפורטים בתנאי הסף במעטפה חתומה עליה יצוין **"** " ללא שם המציע ע"ג המעטפה.

* 1. ההצעות תוגשנה במבנה הבא, תוך הקפדה שהבקשות לא יחרגו מההיקפים ומהמסגרת המפורטת כדלקמן:
     1. **דף שער (עפ"י נוסח דף השער המצורף בנספח 2)**
     2. **טופס הגשת ההצעה (נספח 2)**
     3. **תקציר מנהלים המיועד לאנשי המקצוע במשרד (עמוד אחד ברווח וחצי עם שוליים רגילים) –**
        + מטרות המחקר, מתודולוגיה, השערות.
        + הרציונל בבסיס בחירת המתודולוגיה.
        + הרציונל בבסיס בחירת המדגם.
        + הרקע והנסיון הרלוונטי של צוות המחקר.

יש להקפיד על פונט בגודל ובסגנון קריא (למשל David או Arial בגודל 12 לפחות). כמו כן, יש להגיה בקפדנות את כל הטקסט (ניסוח ואיות).

תקציר הצעת המחקר יהיה גלוי וניתן יהיה לפרסמו ברבים כולל הצגתו באתר המשרד.

* + 1. **הטקסט של תכנית המחקר**

**עד 6 עמודי A4** (כולל תרשימים, לא כולל ביבליוגרפיה), ברווח **1.5** בין השורות. יש להקפיד על פונט בגודל ובסגנון קריא. המציע יתאר את מערך המחקר, תוך ציון האופן בו תינתן תשובה לשאלות המחקר השונות. התוכנית תכלול את הסעיפים שלהלן:

1. **רקע, מטרות ושאלות-** רקע כללי ומדעי רלוונטי לנושא הנחקר, מטרות ושאלות המחקר.
2. **תיאור המחקר המוצע:**

השערות המחקר.

היקף המדגם למחקר ופיתוח ושיטת הדגימה.

תכנית ושיטות עבודה–דרכי איסוף הנתונים, לרבות כלי המחקר (אשר יצורפו בנספחים) והתייחסות לתהליך פיתוחם ותיקופם.

בהכנת ההצעה מומלץ לבחון את אמות המידה להערכת ההצעות (סעיף 8 לקול קורא זה) ולתת מענה לכלל ההיבטים הנשקלים בעת דירוגה.

1. **תרשימים (Figures) -** יש להקטין ולכלול בעמוד אחד כמה תרשימים, ולהצמיד לכל תרשים את דברי ההסבר שלו.
2. **ביבליוגרפיה –Bibliography**

בכל פרסום יצוינו כותרת המאמר במלואה ומראה המקום המפורט.

בכל פרסום יש לציין את שמות כל מחברי המאמרים (גם אם למחקר מספר מאמרים).

את הרשימה הביבליוגרפית יש לערוך לפי שיטת APA.

את הרשימה הביבליוגרפית בשפה העברית יש להפריד תחת כותרת באנגלית: Hebrew Publications.

* + 1. **התייחסות ראשונית להיבטים אתיים הקשורים לביצוע המחקר:** כל מחקר המבקש לאסוף נתונים במערכת החינוך, נדרש לקבל היתר המעיד על עמידתו בכללי האתיקה של המשרד (מידע עדכני ניתן למצוא באתר לשכת המדען:

<https://edu.gov.il/sites/ChiefScientist/regulation/instructions/Pages/instructions.aspx>

לצורך כך, נבקשכם להתייחסות ראשונית להיבטים וסוגיות אתיות היכולות לצוץ במהלך המחקר המוצע. התייחסות זאת אינה מהווה תחליף לבקשת היתר ספציפי במידה וההצעה תזכה בקול הקורא. במידה שנאספו נתוני פיילוט או שקיים אישור אתיקה של המוסד המגיש לחלק מההצעה, יש לצרף את האישור הרלוונטי.

יש להתייחס להיבטים הבאים:

* + - * איזו/אילו אוכלוסייה/ות ייבדקו במחקר (התייחסות לגיל, שלב חינוך, מוסד לימודים ו/או השמה)?
      * כיצד יבוצע גיוס הנבדקים ואיך תתקבל הסכמתם (או הסכמת ההורים בהתייחס לתלמידים מקרב הנבדקים) להשתתף במחקר?
      * איזה סוג מידע ייאסף על כל אחת מהאוכלוסיות ובאיזה אופן הוא ייאסף (שאלונים/ ראיונות/ תצפיות/ צילומים וכו')? במידה ומתוכנן איסוף של מידע רגיש יש לפרט ככל הניתן - האם המידע שייאסף יהיה מזוהה?
      * כיצד ישמר המידע, למי תהיה גישה אליו, וכיצד ישמר חסיונם של הנבדקים במידע וייאסף מידע מזוהה?
      * במקרה של איסוף מידע מזוהה, באיזה אופן יובטח, כי לא ייכללו בנתונים שייאספו תלמידים שהם/הוריהם לא הסכימו להשתתף במחקר, מבלי לפגוע בדרך כלשהי בפעילותו השגרתית של התלמיד בכיתה הנבדקת?
    1. **הצעת תקציב ובה פירוט עלות כל אבן דרך, על פי המגבלה בסעיף 3.3 לעיל.** להנחיות בבניית הצעת תקציב יש לעיין בנספח 3. אם ההצעה או חלקים ממנה זכו למימון של קרן אחרת או גורם אחר, המחקר לא יוכל לזכות במימון.
    2. **קורות חיים.**
    3. **אישור מהמוסד המוכר להשכלה גבוהה כי החוקרים מועסקים כחברי סגל אקדמי קבוע במוסד.**
    4. **רשימה של הקרנות שלהן הגישו החוקרים בקשות למענקי מחקר בנושאים הקשורים או חופפים להצעת מחקר זו, כולל פרוט סטטוס הבקשות (אושרה/טרם התקבלה תשובה/נדחתה).**
    5. **טופס התחייבות לאבטחת מידע ופרטיות במסגרת בקשה לאיסוף/קבלת מידע במערכת החינוך לצרכי מחקר (נספח 8).**

1. **אמות מידה להערכת ההצעות**
   1. הבקשות תעבורנה הליך של מיון, בדיקה והערכה על ידי לשכת המדען הראשי.
   2. בשלב הראשון תיבדק עמידת ההצעות בתנאי הסף (סעיף 3 לעיל). רק הצעות אשר נמצאו עומדות בתנאי הסף, יועברו לשלב השני של הבדיקה.
   3. השלב השני של בדיקת ההצעות יעשה בשלושה חלקים:
      1. **ההצעות ייבדקו על ידי צוותי לשכת המדען הראשי ואגף שפות (במידת הצורך ישולבו בצוותי הבדיקה אנשי מקצוע רלוונטיים נוספים במשרד).**

הקריטריונים עליהם תתבסס הבדיקה:

1. הלימה עם מטרות המחקר כפי שאלה הוגדרו בקול הקורא (50%).
2. פוטנציאל תוצאות המחקר בהקשר של עיצוב מדיניות ופרקטיקה חינוכית (50%).

הצעה שלא תעבור ציון של 70 בשלב זה, לא תועבר לשלב השני. יחד עם זאת, כל שלב מנוקד בפני עצמו ואינו תלוי בשלב השני.

**ההצעות ייבדקו על ידי שני נציגי האקדמיה. נציגי האקדמיה ייבחרו בהתאם לשיקולי הדעת הבאים:**

1. הבודק לא יהיה שייך למוסד האקדמיה של מגיש ההצעה בשלוש השנים האחרונות.
2. הבודק לא קיים שיתופי פעולה עם מגיש ההצעה בשלוש השנים האחרונות.

**הקריטריונים שעליהם תתבסס הבדיקה על-ידי צוות זה הם:**

1. מצוינות מדעית (60%) (בהתאם לאמות המידה בנספח 6 ובהלימה לידע המחקרי העדכני)
2. חדשנות (30%).
3. סיכויי ההצלחה של תכנית העבודה (10%).

במקרה של פער של יותר מ- 20 נקודות בין שני הבודקים, ההצעה תועבר לבדיקה של בודק שלישי. ציון הבודק השלישי והציון הגבוה מבין שני הבודקים הראשונים ישוקללו לציון הקובע.

הציון אשר יינתן על ידי נציגי האקדמיה יהווה 80% מהציון הסופי.

* + 1. **ציון המהווה 20% מסך הציון הכולל יינתן על ידי לשכת המדען הראשי על בסיס שני הקריטריונים הבאים:**

1. הרכב צוות המחקר: ניסיון החוקרים בתחום המחקר והרכב הכולל את המומחיות הנדרש למחקר מסוג זה (60%).
2. סבירות התקציב: סבירות הסכום המבוקש ביחס לתכנית העבודה (40%).
   1. המלצות צוותי הבדיקה אשר יתוכללו על-ידי לשכת המדען הראשי יובאו לאישור ועדת המכרזים.
   2. המשרד שומר לעצמו את הזכות לגרוע עד 15 נקודות ממציע שעבד בעבר עם המשרד או מהצעה הכוללת גורם אשר עבד בעבר עם המשרד במסגרת מחקר ולא עמד בלוחות הזמנים ו/או בסטנדרטים של השירות הנדרש, או שקיימת לגביו חוות דעת שלילית בכתב על טיב העבודה שסיפק. במקרה זה, המשרד רשאי אך לא חייב להעניק למציע זכות טיעון בכתב או בעל פה לפי שיקול דעתו של המשרד, לפני מתן ההחלטה הסופית.
   3. מספר ההצעות הזוכות יהיה בהתאם לשיקול דעתו של המשרד והתקציב העומד לרשותו.
3. **משך הבדיקה ותקפות ההצעה**

המשרד ייעשה מאמצים לסיים בהקדם את תהליכי הבדיקה של ההצעות ולהודיע על התוצאות למתמודדים. במידה ותהליך הבדיקה של ההצעות המלאות לא יסתיים תוך 60 ימי עבודה מהמועד האחרון לכל הגשה, רשאי המציע לבטל את הצעתו.

1. **הצהרת המציע**

יובהר בזאת כי בעצם הגשת הצעה מצהיר המציע כי קרא את כל הפרטים של קול קורא זה ונספחיו והוא מצהיר כי הבין את הדרישות והוא מסכים לכל תנאי ההסכם ולתנאים הכלליים המהווים חלק בלתי נפרד מהקול קורא.

1. **שאלות ובירורים:**


נציגת המשרד לקול קורא זה הינה ד"ר אודט סלע, ואליה יש להפנות את כל השאלות והבירורים. **ניתן לשלוח את השאלות בכתב בלבד עד ל- 13.12.2023 בשעה 10:00 לכתובת דוא"ל** [madan@education.gov.il](mailto:madan@education.gov.il)  **תוך ציון שם הפונה.** באחריות הפונה לוודא כי השאלות הגיעו אל נציג המשרד. לא תהיה אפשרות אחרת לקבלת מידע או לברר פרטים כלשהם בהקשר לקול קורא זה לאחר המועד האחרון למשלוח השאלות. סיכום השאלות והתשובות יפורסם באתר האינטרנט של לשכת המדען הראשי: [WWW.EDUCATION.GOV.IL/SCIENTIST](http://WWW.EDUCATION.GOV.IL/SCIENTIST) **לשכת המדען תשיב על שאלות אשר יופנו בכתב עד שבוע לפני המועד האחרון להגשת הצעות.**

המשרד שומר לעצמו את הזכות להימנע מלהשיב לגופה של השגה אם ימצא כי מתן מענה להשגה עלול לסכל או לפגוע בהליך הקול הקורא או בתכליתו.

להלן תיאור המבנה להגשה של שאלות ובקשות הבהרה:

|  |  |
| --- | --- |
| הסעיף בקול קורא | פירוט השאלה / בקשת ההבהרה |
|  |  |
|  |  |

1. **המשרד רשאי**
   1. המשרד שומר לעצמו את הזכות לערוך שינויים או תיקונים בקול קורא זה ונספחיו, לרבות בכל תנאי מתנאיו ובמועד הגשת ההצעות. השינוי או התיקון ייערך בכתב ויפורסם באתר האינטרנט של המשרד ו/או באתר מינהל הרכש הממשלתי. באחריות המציעים לבדוק מפעם לפעם באתר האינטרנט של המשרד אם חלו שינויים בנוסח הקול הקורא ולהתאים הצעתם לשינויים, ככל שיחולו.
   2. המשרד רשאי לבטל את הקול קורא.
   3. המשרד רשאי לבחור לבצע רק חלק ממרכיבי המחקר.
   4. המשרד רשאי בכל שלב, לאחר תחילת המחקר, להכניס לתוכנית המחקר שינויים, תוך שמירה על מגבלת התקציב המקורית, בתיאום עם החוקרים האחראים.
   5. כל שינוי שייעשה על ידי המציע במסמכי הקול הקורא או בנספחיהם או כל הסתייגות ביחס אליהם, בין אם ייעשו בתוספת למסמכים, במכתב נלווה או בכל דרך אחרת, הם חסרי תוקף והמשרד רשאי להתעלם מהם או לפסול את הבקשה.
   6. אין המשרד מתחייב לקבל הצעה כל שהיא. ביצוע ההתקשרות בהתאם לקול קורא זה מותנה בקיום תקציב מוסדר לנושא וקבלת כל האישורים הדרושים.

****

**בברכה,**

**אורנה מיטמיגר**

**מנהלת האגף**

**נספח 1**

ח ו ז ה (שלא בעקבות מכרז)

# שנחתם ביום\_\_\_\_\_\_\_\_\_ בחודש \_\_\_\_\_\_\_\_\_\_\_ לשנת \_\_\_\_ בירושלים

# בין מדינת ישראל באמצעות ממשלת ישראל המיוצגת על ידי לשכת המדען הראשי וחשב משרד החינוך (להלן: "המשרד") המורשים לחתום בשם המדינה על פי הרשאות שפורסמו בילקוט הפרסומים

#### לבין

\_\_\_\_\_\_\_\_\_\_\_\_\_\_\_\_\_\_  
שכתובתו \_\_\_\_\_\_\_ (להלן "המוסד" או "צד ב")

מצד שני

הואיל: ומשרד החינוך (להלן "המשרד") מעונין בביצוע מחקר בנושא \_\_\_\_\_\_\_\_\_\_\_\_\_\_\_\_;

והואיל: וצד ב' מצהיר שהינו בעל הידע והניסיון הדרושים לבצע את המחקר הנ"ל ברמה גבוהה ובמסגרת ארגונית משלו;

והואיל: והמדינה הסכימה להתקשר עם צד ב' בחוזה זה לאחר שההתקשרות אושרה על ידי ועדת ההתקשרויות בנושא סקרים ומחקרים מיום \_\_\_\_\_.

הוצהר הותנה והוסכם בין הצדדים כדלקמן:

1. הגדרות

בהסכם זה יהיו למונחים הבאים הפרשנות שלצידם אלא אם כן נאמר אחרת:

1. "היחידה" או "הלשכה" – לשכת המדען הראשי.
2. "המחקר" – פירושו המחקר נשוא הסכם זה.
3. כללי
4. המבוא לחוזה זה לרבות כל ההצהרות הכלולות בו והנספחים לחוזה זה מהווים חלק בלתי נפרד ממנו ויפורשו ביחד עמו.
5. הנספחים לחוזה זה הם:

נספח א' –הצעת המחקר;

נספח ב' –הנספח התקציבי להצעת המחקר;

נספח ג' – כתב ערבות;

נספח ד' – הוראת קיזוז;

נספח ו' – הסכם לשמירת סודיות

1. סתירה בין מסמכים

הצעת צד ב' תהווה חלק בלתי נפרד מחוזה זה. בכל מקרה של סתירה או אי התאמה בין הצעת צד ב' כפי שאושרה על ידי המשרד לבין יתר נספחי החוזה כולם או חלקם תגברנה הוראות יתר נספחי החוזה על פני הצעת צד ב'.

1. תקופת ההתקשרות

תקופת ההתקשרות על פי חוזה זה תחל ביום \_\_\_\_\_ ותסתיים לא יאוחר מיום \_\_\_\_

המשרד יהיה רשאי להאריך את תקופת ההתקשרות לתקופה של עד 36 חודשים נוספים בהתאם להמלצה של הועדה המלווה ובכפוף להתאמה לתכנית האסטרטגית של המשרד באותה עת. המשרד יקבע את גובה התקציב המיועד להארכת ההתקשרות ובלבד שלא יעלה על 50% מגובה התקציב שאושר להתקשרות הראשונה.

1. התחייבויות החוקר באמצעות המוסד

צד ב' מתחייב בזאת כלפי המשרד לבצע את כל הפעולות כפי שהן מפורטות בנספח א' לחוזה זה.

מבלי לפגוע בכלליות האמור לעיל מתחייב צד ב' כדלקמן:

1. לבצע את המחקר במיומנות וברמה מקצועית גבוהה.
2. לעמוד בלוחות הזמנים שנקבעו בתכנית המחקר.
3. החוקר מתחייב לא לשנות את הצעת המחקר (נספח א') ואת הנספח התקציבי (נספח ב') ולא לסטות מהם אלא אם יקבל את הסכמת המשרד בכתב ומראש.
4. החוקר מתחייב לדאוג לכך כי יהיו ברשותו כוח האדם, הציוד, הידע והאמצעים האחרים הדרושים על מנת לאפשר לו לבצע את התחייבויותיו על פי חוזה זה וכי ימשיכו להיות ברשותו עד מילוי מלא של דרישות החוזה כאמור, כל כוח האדם, הציוד הידע והאמצעים האחרים האמורים, הכל באופן שיבטיח שיהיו בידי צד ב' בכל עת האמצעים הדרושים על מנת לאפשר לו לבצע את התחייבויותיו על פי חוזה זה.
5. על אף האמור בסעיף ג' לעיל, המשרד יהיה רשאי לאשר סטייה משמעותית מהצעת המחקר )נספח א') או שינויים משמעותיים בנספח התקציבי (נספח ב') בהתאם לשיקול דעתו. חוקר המעוניין לסטות באופן משמעותי מהצעת המחקר או לערוך שינויים משמעותיים בנספח התקציבי נדרש להגיש למשרד מראש בקשה מנומקת בכתב, בחתימת החוקר והמוסד. המשרד ישיב לבקשה כאמור בתוך 60 יום לאחר קבלתה, לכל המאוחר.
6. לשכת המדען רשאית בכל שלב משלבי העבודה להכניס שינויים ותוספות מהותיות, המוסכמים על צד ב' מבחינה מקצועית ואשר בהם הוא יכול לעמוד מבחינה ארגונית וכספית, וצד ב' מתחייב לבצעם תוך פרק הזמן שיוחלט בין הצדדים.
7. החוקר מתחייב לבצע שינויים, גריעה או הוספה להצעתו נספח א' אם יידרש לעשות כן בכתב על-ידי המשרד, במסגרת התקציב המאושר. סבר החוקר כי מבחינה מקצועית לא ניתן לבצע את המחקר לאחר השינוי, רשאי הוא לסיים את ההסכם, והמשרד ישלם למוסד את ההוצאות אשר נגרמו לו עקב ביצוע המחקר בהתאם להסכם זה וכן הוצאות שנגרמו לו עקב התחייבויות שנלקחו לצורך ביצוע המחקר הנכללות בנספח התקציבי נספח ב' ושאינן ניתנות לביטול באותו מועד.
8. החוקר מצהיר כי המשרד הוא הגורם המממן היחידי של המחקר, למעט גורמי מימון אשר הוצגו במסגרת הצעת המחקר נספח א' ואושרו על ידי המשרד. אם לאחר חתימת ההסכם יעמדו לרשות המחקר מקורות מימון נוספים בכסף או בשווה כסף, יודיע על כך מיידית למשרד, ישלח הצעת מחקר ונספח תקציבי מעודכנים ויקבל את אישור המשרד.
9. החוקר מתחייב למסור למשרד או מי מטעמו את כל המידע והמסמכים הקשורים למחקר ולביצוע הסכם זה המבוקשים על-ידו בכל עת, הן בכתב והן בעל-פה, יאפשר לנציגי המשרד או מי מטעמם לבקר בכל עת, בתאום מראש, באתר שבו מתבצע המחקר ובכל מקום בו מתנהלת עבודה כלשהי הקשורה בביצוע הסכם זה ויגיע לפגישות עימם במטה משרד החינוך בירושלים או בתל-אביב באם יתבקש באורח סביר, בכל תקופת ההסכם.
10. החוקר מתחייב לקיים כל דין החל לעניין העסקת עובדים ושמירה על החומר הקשור במחקר.
11. החוקרים
12. אם אחד החוקרים הראשיים המצוינים בהצעת המחקר אינו יכול, מסוגל או רוצה לבצע את המחקר במשך תקופה רצופה העולה על שלושה חודשים, על המוסד לבקש אישור המשרד לכך מראש ובכתב. לא תאושר בקשה להחלפת חוקר ראשי מרכז המחקר במהלך שנת המחקר הראשונה אלא במקרים חריגים. מבלי לגרוע מן האמור לעיל, מומלץ בכל מקרה לידע את נציג המשרד בדבר הצורך בשינוי מוקדם ככל הניתן.
13. אישר המשרד את בקשת המוסד להפסקה בביצוע במחקר על-ידי אחד החוקרים, רשאי המוסד להציע חוקר אחר ברמה נאותה אשר ייקח על עצמו את המשך ביצוע המחקר )להלן – חוקר מחליף). המשרד רשאי לאשר חוקר מחליף ורשאי הוא שלא לאשר את החוקר המחליף לפי שיקול דעתו.
14. אישר המשרד את החוקר המחליף יחולו עליו הוראות הסכם זה וכל ההתחייבויות לפיו.
15. המוסד יפסיק את פעילותם במחקר של חוקר וכל אדם אחר הקשור בביצוע המחקר אם המשרד דרש זאת בכתב ובתיאום מראש, באופן מנומק ומטעמים סבירים. במידה שהמוסד מעוניין בהמשך המחקר ומציע אדם אחר לביצוע המחקר, המשרד יאשר את הבקשה באם המועמד עונה על דרישות הקול הקורא ובעל ניסיון לפחות דומה לחוקר אותו הוא מועמד להחליף. במידה והמשרד מעוניין להחליף את החוקר הראשי מסיבה כלשהי והדבר אינו מקובל על המוסד, ניתן יהיה לסיים את ההתקשרות על-פי סעיף 4 ז'.
16. החוקר מתחייב להימנע ממצב של ניגוד עניינים או שיש בו חשש לניגוד עניינים ביחס להתחייבויותיו לפי הסכם זה; החוקר יודיע למשרד על כל מקרה אפשרי בו עשוי להתעורר ניגוד עניינים ויפעל לפי הנחיות המשרד.
17. התחייבויות המוסד
18. המוסד מצהיר כי יש לו התשתית הדרושה בתחום העיסוק של המחקר הכוללת ציוד, כוח אדם וידע, אשר תעמוד לרשות החוקר במהלך תקופת ההסכם וכי הוא יאפשר לחוקר לבצע את המחקר בהתאם לתנאי הסכם זה על נספחיו ויספק לו את התשתית, ציוד וכוח אדם הדרושים.
19. המוסד ינהל את תקציב המחקר במערכת ספרים נפרדת שתיערך לפי עקרונות חשבונאיים מקובלים וכל התמורה שתשולם על-ידי המשרד לפי הסכם זה תשמש את המחקר בלבד.
20. המוסד יאפשר למשרד ו/או לכל נציג מטעמו לבדוק בכל עת, בתאום מראש, הן במהלך ההתקשרות והן שלוש שנים לאחריה, את ספרי החשבונות ו/או כל מסמך אחר הנוגע ישירות להתקשרות שיידרש עפ"י שיקול דעתו של המשרד, לרבות ספרי חשבונות של צדדים קשורים.
21. המוסד יידע את החוקרים בכתב על התחייבויותיהם לפי הסכם זה.
22. המוסד מתחייב כי ימסור למשרד או מי מטעמו את כל המידע והמסמכים הקשורים למחקר המבוקשים על-ידו במהלך תקופת ההסכם ועד 3 שנים לאחריה, הן בכתב והן בעל-פה, והכל בכפוף לשמירת המשרד על סודיות המסמכים והמידע. כמו כן, במהלך תקופת ההסכם, יאפשר לנציגי המשרד או מי מטעמם לבקר באתר שבו מתבצע המחקר, בתאום מראש, ונציגו יגיע לפגישות עימם באם יתבקש, בכל תקופת ההסכם .
23. המוסד מתחייב לקיים כל דין החל לעניין העסקת עובדים ושמירה על החומר הקשור במחקר.
24. דו"חות מדעיים ומעקב אחר התנהלות המחקר
25. לשכת המדען הראשי תמנה ועדה מלווה לביצוע המחקר המורכבת מאנשי המקצוע שייקבעו על-ידה ומלווה מתודולוגי שהינו חבר סגל או חבר סגל בגמלאות במוסד אקדמי. אחד או יותר מן החוקרים הראשיים ינכח בכל הדיונים הנוגעים למחקר ולביצועו שיתנהלו בלשכת המדען הראשי.
26. באמצעות ועדה זו תעקוב לשכת המדען הראשי אחר ביצוע המחקר, על מנת לוודא שהוא מתנהל בהתאם לתוכנית המחקר. על החוקרים לקבל אישור לנושאים הבאים:

שיטת הדגימה והמדגם (לפני פניה לבתי ספר)

כלי המחקר (לפני העברתם בבתי הספר)

השלמת איסוף הנתונים

תכנית ראשונית לעיבוד הנתונים (בסיס לשינויים בהתאם לממצאים)

דו"חות הביניים

הדו"ח הסופי

1. בהתאם לדיוני הועדה, הלשכה רשאית להציע שינויים בתוכנית העבודה או בלוח הזמנים וכן לצמצם או להפסיק את המחקר. במקרים בהם חלו שינויים מהותיים בתכנית העבודה, כנגזרת משינויים אותם ערך המשרד והמשרד הסכים כי אכן מדובר בשינוי מהותי, ובמידה שהחוקר יהיה סבור שמבחינה מקצועית לא ניתן לבצע את המחקר לאחר אותו שינוי, הוא יהיה רשאי לסיים את ההסכם. הפסקת ההסכם ו/או צמצומו, תהיה בכפוף לתשלום החלק היחסי של המחקר שכבר בוצע. גם במקרים בהם המשרד הפסיק את המחקר (ולא בשל רשלנות החוקר או אי שביעות רצון המשרד מתוצרי המחקר) ישלם המשרד לחוקר תשלום עבור החלק היחסי של המחקר שכבר בוצע.
2. בהתאם לדיוני הועדה, הלשכה רשאית להציע שינויים בתוכנית העבודה או בלוח הזמנים וכן לצמצם או להפסיק את המחקר. במקרים בהם חלו שינויים מהותיים בתכנית העבודה, כנגזרת משינויים אותם ערך המשרד והמשרד הסכים כי אכן מדובר בשינוי מהותי, המשרד שומר לעצמו את הזכות לסיים את ההתקשרות במסגרת מחקר זה עד תום שנת ההתקשרות הראשונה, בכתב ובתיאום מראש, באופן מנומק ומטעמים סבירים.
3. החוקר ימסור ללשכת המדען הראשי דיווח בכתב ובעל פה במועדים שיקבעו בתאום עם הלשכה, לפי ההתקדמות בשלבי העבודה. הדו"חות יוכנו בהתאם להנחיות במסמך – "הנחיות להגשת דו"חות מדעיים" המופיע באתר המדען הראשי.
4. במקרה בו יאחרו המוסד או החוקר בהגשת דו"ח הביניים המדעי ללא אישור מוקדם מראש ובכתב מהמשרד, המשרד ינכה מתקציב המחקר סכום אשר יחושב באופן יחסי לתקופת האיחור, והמוסד יתקן את הצעת המחקר והנספח התקציבי בהתאם ויעבירם לאישור המשרד. תקופת איחור של חודש תביא להפחתה בהיקף של 1%.
5. דו"חות מדעיים, יוגשו בעותק מדיה מגנטית. הדו"ח הסופי יוגש גם במתכונת מודפסת בהתאם להנחיות לשכת המדען הראשי. המשרד רשאי, מעת לעת, לתת למוסד הנחיות בכתב לגבי אופן הכנת הדו"ח, צורתו, מתכונתו ואופן הגשתו והחוקר יכין את הדו"ח בהתאם.
6. התמורה
7. תמורת ביצוע כל התחייבויותיו של צד ב' לפי חוזה זה ישלם המשרד לצד ב' על סמך יסוד דו"חות מפורטים שיגיש צד ב' למשרד ושיאושרו על ידי המדינה סכום שלא יעלה על \_\_\_\_\_\_ ש"ח כולל תקורה (להלן: "התמורה") כמפורט בנספח מסגרת.  
   סך הכל ישולם על ידי המשרד לצד ב' לפי חשבונות מפורטים ודו"ח ביצוע מפורט על התקדמות בביצוע שלבי העבודה שהמשרד יאשרם בהתאם לתחשיב המצורף.  
   סך של עד \_\_\_\_\_\_ כולל תקורה על פי חשבונות שיגיש המוסד לפי שלבי ביצוע.  
   היתרה בסך של \_\_\_\_\_ כולל תקורה תשולם לאחר אישור לשכת המדען הראשי כי המוסד מילא את כל התחייבויותיו על פי ההסכם.
8. הסכום האמור לעיל מתוקצב בסעיף תקציבי 20600136.
9. נוהל התשלום:
   1. צד ב' יגיש למשרד דו"ח המפרט את כל הפעולות / השלבים שביצע במהלך התקופה, וכן חשבון מפורט שהונפק על ידו.
   2. אגף הכספים במשרד ישלם לצד ב' מותנה בקבלת החשבון המפורט שהנפיק צד ב' למשרד, קבלת אישור היחידה לביצוע העבודה וקבלת הוראת תשלום מטעם היחידה.
   3. צד ב' לא יהיה רשאי לדרוש מהמשרד פיצוי כלשהו בגין עיכוב בתשלום הנובע מדו"ח מפורט או מחשבונית מס שאינם שלמים או שגויים או בגלל חוסר במסמכים.
10. הצמדה - על סכומי התמורה הנקובים בהסכם זה לא תחול הצמדה.
11. תקורה ומע"מ - התמורה האמורה כוללת תקורה ומס ערך מוסף.
12. סופיות התמורה - התמורה הינה קבועה, מוחלטת וסופית וצד ב' לא יהיה רשאי לדרוש מהמשרד העלאות או שינויים בתמורה בגין ביצוע חיוביו על פי חוזה זה מכל סיבה שהיא, למעט כל שינוי שאושר על-ידי המשרד.
13. תשלומי יתר - בתום תקופת חוזה זה יבדקו הצדדים את התשלומים שביצעה המדינה לאור דו"חות וחשבונות צד ב' שאושרו. אם יתברר שהמדינה שילמה סכומי יתר יחזירם צד ב' למדינה תוך חודש ימים כשהם צמודים כאמור בהוראות חוזה זה. אם יתברר שהמדינה שילמה סכומי חסר, תשלם המדינה סכומים אלה לצד ב' כשהם צמודים כאמור בהוראת חוזה זה.
14. חוק התקציב - חוזה זה יהיה כפוף לחוק התקציב.
15. ידע, זכויות במחקר ופרסום
16. זכויות קניין רוחני:
    1. בהסכם זה, "זכויות קניין רוחני" – לרבות זכויות לפי חוק זכות יוצרים, התשס"ח- 2007, זכויות בסוד מסחרי לפי חוק עוולות מסחריות, התשנ"ט- 1999, זכויות לפי חוק הפטנטים, התשכ"ז- 1967, זכויות לפי פקודת סימני מסחר [נוסח חדש], התשל"ב- 1972, זכויות לפי פקודת הפטנטים והמדגמים או כל זכות קניין רוחני אחרת.
    2. כל זכויות הקניין הרוחני ביחס לכלים לנתונים, התוכניות, הנספחים, הטיוטות, התרשימים, וכל חומר אחר שהכין צד ב' לשם ביצוע חיוביו על פי חוזה זה או כתוצאה ממנו, בישראל ומחוצה לה, יהיו שייכים לצד ב' (בהתאם להחלטת ממשלה ס.   חכ/122  של  ועדת  שרים  לענייני  חברה  וכלכלה מיום  13.09.2004).
    3. רישיון שימוש לא בלעדי בתוצר הידע למדינה:
       1. המדינה תקבל ללא תמורה רישיון לא בלעדי, בלתי חוזר, לעשות שימוש בתוצר הידע במישרין או באמצעות גורם אחר, לצרכים לאומיים; מובהר בזאת כי הקביעה מהם צרכים לאומיים תהיה בסמכות שר החינוך, שר המשפטים ושר האוצר.
       2. הודיעה המדינה בהתאם (לסעיף 2) לעיל, כי היא מעוניינת לעשות שימוש בתוצר הידע, יספק המוסד למדינה את כל המידע, המסמכים, המדגמים והתרשימים שיסייעו בהגנה על תוצר הידע ויחתום על כל מסמך שיידרש באופן סביר על-ידי המשרד לרבות כתבי ויתור, כתבי העברה, ייפויי כוח וכיוצ"ב לצורך מימוש הרישיון. המדינה תעשה שימוש בידע ובמסמכים כאמור רק לצרכי הרישיון שניתן לה על פי הסכם זה ובהתאם להוראותיו.
       3. קיבל המוסד תמורה כלשהי בגין רישיונות שימוש בתוצר הידע, יחזיר למשרד תמלוגים בשיעור 5%מכל הכנסה הנובעת מכך, לרבות השירותים הנלווים או הכרוכים בכך, עד למלוא התמורה ששילם המשרד לפי הסכם זה בצירוף ריבית והפרשי הצמדה לפי ריבית החשב הכללי באוצר.
    4. צד ב' מצהיר כי למיטב ידיעתו לא הפר או יפר כל זכות קניין רוחני של צד ג' במהלך ביצוע חיוביו על פי חוזה זה, והוא יהא אחראי לבדו להבטיח את הבעלות של הצדדים במסמכים כאמור בסעיף 9(א)(3), לרבות ביצוע כל פעולה הדרושה לשם כך.
    5. מובהר בזאת כי צד ב' ו/או החוקר משמשים כקבלן עצמאי לצורך ביצוע התחייבויותיהם לפי הסכם זה ולצורך ביצוע המחקר, ועליהם בלבד תחול האחריות הבלעדית בגין כל פגיעה, הפסד, אובדן או נזק אשר ייגרם לכל גורם, לרבות עובדים או כל גורם אחר הפועל בשמם וכל צד שלישי אחר כתוצאה ממעשי ו/או מחדלי מוסד המחקר או מי מטעמו בביצוע התחייבויותיהם לפי הסכם זה ובביצוע המחקר, בשל או בקשר לביצוע למחקר, לרבות הפרת זכויות קניין רוחני. צד ב' לא יישא באחריות לכל שימוש שייעשה בתוצרי המחקר על ידי המשרד או על ידי גורם אחר מטעם המשרד. במקרה של רשלנות, במעשה או מחדל, בביצוע המחקר, תוטל על צד ב' אחריות וחובת שיפוי כלפי המדינה ע"פ דין.
    6. אם ייגרמו למשרד אגב ביצוע הסכם זה הוצאות בין בקשר לתביעה או דרישה אחרת שתוגש נגד המשרד ע"י צד שלישי בין בנוגע למעשים או מחדלים של צד ב' או החוקר או של עובדיו או של הפועלים מטעמו, צד ב' ישפה את המשרד בעבור כל סכום שהמשרד יידרש לשלם, בין בתביעה או בין בכל דרישה אחרת, בשל מעשי ו/או מחדלי מוסד המחקר או מי מטעמן, בקשר לנזקים הנזכרים בסעיף זה או בין כל הוצאה שנגרמה לו, כולל שכר טרחת עורך-דין והודעת המשרד ביחס להוצאות כאמור תהיה נאמנה על צד ב'. המשרד יודיע לצד ב' בהקדם האפשרי ובכתב על התביעה ויאפשר למוסד להתגונן מפניה בהתאם לשיקול דעתו. מוסכם כי המשרד יסכים להסדר פשרה או הסדר אחר במקרים שתוארו לעיל, בין במסגרת הליך משפטי ובין מחוץ לכותלי בית המשפט, רק לאחר שמסר על כך הודעה לצד ב' מראש ובכתב ונתן לו הזדמנות סבירה להשמיע טענותיו בעניין בכתב.
    7. למען הסר ספק, מובהר כי צד ב' לא יהיה אחראי כלפי המשרד ולא ישפה את המשרד בכל מקרה בו התביעה ו/או הנזק ו/או ההוצאה כאמור יגרמו למשרד כתוצאה משימוש המשרד ברישיון השימוש אשר ניתן לו על פי הסכם זה, או כתוצאה מיישום תוצאות המחקר בכל דרך, לרבות בידי צד שלישי ובלבד שביצוע המחקר לא נעשה ברשלנות, במעשה או מחדל כפי שייקבע ע"פ דין.
17. שמירת סודיות ופרסום:
18. המשרד יהא רשאי לפרסם את ממצאי המחקר בכל דרך שתראה לו, ובלבד שבמסגרת הפרסום יאוזכר שמם של החוקר והמוסד. פרסום המשרד ייעשה בתנאים הבאים: במידה והמוסד טרם פרסם את ממצאי המחקר, המשרד יפנה למוסד בכתב ויודיע על כוונתו לפרסם את הממצאים. למוסד תינתן שהות סבירה שלא תפחת מ- 30 יום על מנת להגן על תוצר הידע או לשכנע את המשרד כי פרסום כאמור יפגע בהגנה על הידע ו/או יפגע באפשרויות מסחור הידע ו/או יפגע בפרסומי החוקר או מכל סיבה סבירה אחרת. למען הסר ספק, לאחר פרסום ממצאי המחקר בידי המוסד רשאי המשרד לפרסמם כרצונו ללא שינוי תוצאות המחקר ולאחר שעדכן בכתב את המוסד על כוונתו לפרסם את הממצאים לפני כל פרסום.
19. בכל פרסום פומבי שהוא יאזכרו המוסד, החוקר או כל גורם אחר מטעמם את מימון המשרד בנוסח הבא: "מחקר זה מומן על-ידי משרד החינוך", תוך ציון כי הממצאים והמסקנות הם על אחריות החוקרים בלבד. למען הסר ספק, אחריות החוקרים הינה לתוכנו האקדמי של המחקר ולביצועו ברמה המקובלת, אך החוקר והמוסד אינם אחראיים על יישום תוצאות המחקר. אין המוסד אחראי כלפי המשרד ו/או צד ג' לנזקים נשוא יישום תוצאות המחקר ע"י המשרד ו/או מי מטעמו ו/או צד ג' שאינו בעל רישיון שימוש מאת המוסד.
20. צד ב' והחוקר רשאים לפרסם את תוצאות המחקר, למעט במקרים שבהם פרסום המחקר עלול לגרום לפגיעה בביטחון המדינה או במקרים בהם הפרסום מכיל מידע סודי אשר נמסר על ידי המשרד. במקרים אלו יתבצע הפרסום על פי כל דין או אישור המשרד, לפי העניין. תוכן הפרסום יימסר למשרד 30 יום לפחות טרם מועד הפרסום (להלן: ''ימי ההערכות''), על מנת לאפשר למשרד להיערך לפרסום. במקרה בו במהלך 30 ימי ההערכות יקבע על פי כל דין כי תוכן הפרסום עלול לגרום לפגיעה בביטחון המדינה או במהלכם יעריך המשרד כי קיים בפרסום מידע סודי של המשרד, יבוצע הפרסום בכפוף לכל דין או באישור המשרד, לפי עניין. ככל וסבר המשרד כי תוכן הפרסום עלול לחשוף מידע סודי של המשרד, יעביר המשרד הערותיו למוסד והצדדים ידונו בתום לב בביצוע השינויים המבוקשים, ככל שאין בהם לשנות את ממצאי המחקר. ככל ולא התקבלה תגובת המשרד במהלך ימי ההערכות, יותר הפרסום ויובא לידיעת המשרד.
21. המבצע לא יפרסם בכל דרך שהיא ולא ימסור לגורם חוץ פרט לנציגי לשכת המדען הראשי פרטים מזהים על מוסדות שנחקרו.
22. החוקר מתחייב לשמור בסוד מידע סודי שיגיע אליו מהמשרד במהלך ביצוע ההתקשרות ולהחתים את כל המועסקים על ידו על טופס התחייבות לשמירת סודיות. צד ב' מצהיר בזאת שידוע לו שאי מילוי התחייבויותיו לפי סעיף זה מהווה עבירה על פי חוק העונשין התשל"ז 1977- ועבירה על חוק הגנת הפרטיות התשמ"א – 1981.
23. כדי להסיר ספקות מוצהר בזה כי החוקר לא ישתמש בנתונים סודיים שנמסרו על-ידי המשרד לפרויקטים או למחקרים אחרים או לעבודתו המדעית ללא נטילת אישור מראש ובכתב מלשכת המדען הראשי.
24. התחייבות המשרד

על מנת לאפשר לצד ב' לעמוד בהתחייבויותיו על פי חוזה זה מתחייב המשרד כדלקמן:

1. להעמיד לרשות צד ב' את כל המידע והנתונים הדרושים לביצוע השירותים על פי חוזה זה סמוך ליום שהתקבלה דרישתו של צד ב'.
2. למנות ממונה או צוות ממונה מטעמו לצורך ביצועו של חוזה זה.
3. המחאת זכויות

בכפוף לזכות צד ב' להמחות זכויות לחוקר/ים, צד ב' אינו רשאי להמחות או להסב לאחר או לאחרים את זכויותיו או חובותיו לפי חוזה זה, כולן או חלקן, בלי הסכמה בכתב ומראש של המשרד.ניתנה הסכמת המשרד להסבה כאמור, ישאר צד ב' אחראי כלפי המשרד לביצוע החוזה והסבה כאמור לא תפטור אותו מאחריות זו.

1. התחייבות שלא להעסיק

צד ב' מתחייב בזה שלא להעסיק, בין במישרין ובין בעקיפין, אדם המועסק על ידי המשרד לצורך ביצוע הסכם זה, אלא באישור בכתב ומראש של המשרד כל עוד הסכם זה בתוקף.

1. יחסי הצדדים
2. חוזה זה הינו חוזה קבלנות כמשמעותו בחוק חוזה קבלנות תשל"ד-1974.
3. צד ב' הוא קבלן עצמאי ומבצע את חיוביו על פי חוזה זה כקבלן עצמאי ולא קיימים יחסי עובד-מעביד בינו ובין מי המועסק מטעמו בביצוע חוזה זה ובין המדינה.
4. צד ב' מצהיר בזאת כי הודיע והבהיר לכל מי מהמועסקים על ידו בביצוע חוזה זה, כי בינם ובין המדינה לא יתקיימו כל יחסי עובד-מעביד.
5. תשלומים בגין המועסקים

צד ב' מתחייב בזה לשלם עבורו ועבור כל המועסקים על ידו בביצוע חוזה זה את כל התשלומים שחובת תשלומם מוטלת עליו על פי כל דין או על פי הוראות ההסכמים הקיבוציים הכלליים שבין לשכת התיאום של הארגונים הכלליים לבין ההסתדרות או כל הסכם קיבוצי שהוא בר תוקף בענף המתאים או כפי שהסכמים אלה יתוקנו לרבות צווי הרחבה שיוצאו על פי הסכמים אלה לרבות ומבלי לפגוע בכלליות האמור לעיל, את תשלומי מס הכנסה, מע"מ, בטל"א, תשלומים על פי חוק שעות עבודה ומנוחה, דמי מחלה, דמי חופשה שנתית, שכר מינימום, קרנות עובדים, תשלומי פנסיה, תנאים סוציאליים וכיוצ"ב וכן מתחייב הוא לקיים את כל ההוראות האמורות המתייחסות למועסקים על ידו.

מבלי לפגוע בכלליות האמור לעיל מתחייב צד ב' לשלם למועסקים על ידו בביצוע הסכם זה, שכר שלא יפחת משכר המינימום הקבועים בחוק כולל הפרשה לזכויות סוציאליות.

חויבה המדינה על-ידי רשות מוסמכת לשלם סכום כלשהו מהסכומים האמורים לעיל, בגין מי מהמועסקים על ידי צד ב' בביצוע חוזה זה ישפה צד ב' את המדינה עם דרישה ראשונה בכתב בגין כל סכום שחויבה לשלם כאמור.

1. מוסכם כי צד ב' יעמוד לביקורתו של מבקר המדינה ויהיה גוף מבוקר כמשמעותו בסעיף 9(6) לחוק מבקר המדינה, תשי"ח- 1959- בכל הקשור לקיום חוזה זה גם מעבר לתקופת החוזה. סעיף זה יופעל רק לאחר שתודיע המדינה על כך בכתב לצד ב.
2. ביטוח

הספק מתחייב לערוך ולקיים ביטוחים הולמים ביחס לשירותים / עבודות אותם הוא מספק / מבצע עבור מדינת ישראל ו/או משרד ה\_\_\_\_\_\_\_ (יש לציין את שם המשרד / יחידה מזמין/ת העבודה) (להלן ביחד: "המזמין"), ככל שנהוגים בתחום פעילותו (לדוגמה: ביטוח חבות מעבידים, ביטוח אחריות כלפי צד שלישי, ביטוח אחריות מקצועית, ביטוח חבות מוצר, ביטוח עבודות קבלניות, ביטוח משולב אחריות מקצועית / מוצר, ביטוחי כלי רכב, ביטוח צמ"ה, ביטוח רכוש, ביטוח סחורה בהעברה, ביטוח נאמנות, או כל ביטוח אחר, לפי העניין), בגבולות אחריות סבירים בהתאם לאופיים והיקפם של השירותים המבוצעים על ידו. ככל ויועסקו על ידי הספק קבלני משנה, עליו לוודא שביטוחיו כוללים כיסוי לאחריותו בגינם, וכן לדרוש מהם לערוך ביטוחים לכיסוי אחריותם הישירה, כנדרש בסעיף זה, או לוודא כי ביטוחיו יכללו כיסוי לפעילותם ולאחריותם הישירה.

הספק יוודא כי בכל ביטוחיו, המתייחסים לשירותים נשוא ההתקשרות (למעט ביטוח מסוג עבודות קבלניות / הקמה), המזמין יתווסף כמבוטח נוסף, בכפוף להרחבת שיפוי כלפי המזמין כמקובל באותו סוג ביטוח.

הספק יוודא כי בביטוח מסוג עבודות קבלניות / הקמה, המתייחס לשירותים נשוא ההתקשרות, ייכלל המזמין וכן כל הקבלנים וקבלני המשנה, כמבוטחים נוספים.

הספק יוודא כי בכל ביטוחיו, המתייחסים לשירותים נשוא ההתקשרות, ייכלל סעיף ויתור על זכות התחלוף / השיבוב כלפי המזמין ועובדיו (ויתור כאמור לא יחול בגין נזק בזדון).

המזמין שומר לעצמו את הזכות לקבל מהספק אישור על קיום ביטוח או העתקי פוליסות, מעת לעת ולפי דרישה.

אי עמידה בתנאי סעיף זה מהווה הפרה של הסכם זה.

1. הפרת חוזה
2. מוסכם בין הצדדים כי כל אחת מן ההפרות הבאות תחשבנה להפרות יסודיות של החוזה אשר בגינן יהא רשאי המשרד לבטל את החוזה וזאת לאחר שניתנה לצד ב' הודעה מוקדמת בכתב על מהות ההפרה וצד ב' לא תיקן את הנדרש לשביעות רצונו של המשרד תוך פרק זמן של 30 יום:
3. אם צד ב' פיגר פיגור העולה על 30 ימים בלוח הזמנים הקבוע במסגרת העבודה או הקבוע ביתר נספחי החוזה ללא אישור מראש ובכתב מהמשרד.
4. אם צד ב' לא מסר למשרד במהלך ו/או בסיום ההתקשרות את המידע והמסמכים במסגרת ביצוע התחייבויותיו על פי הסכם זה.
5. אם צד ב' לא איפשר למשרד ו/או לנציג מטעמו לבדוק את ספרי החשבונות כאמור לעיל.
6. אם צד ב' הפר את חובתו והתחייבותו לשמירת סודיות.
7. אם צד ב' הפר את חובתו והתחייבותו לעניין שמירה על נהלי האתיקה החלים על המחקר החינוכי.
8. אם צד ב' הפר את חובתו לקיים כל דין החל לעניין העסקת עובדים.
9. אם היחידה תגיע למסקנה כי החוקרים, או חלק מהם, אינם יכולים לבצע את המחקר במלואו או שלב כלשהו ממנו, או השתנו הנסיבות מדיניות המשרד, יהא המשרד זכאי לבטל את תוקפו של ההסכם ולהפסיק את המחקר תחת התנאים המנויים בסעיף 7.ג. לחוזה זה.
10. במקרים בהם חלו שינויים מהותיים בתכנית העבודה, כנגזרת משינויים אותם ערך המשרד והמשרד הסכים כי אכן מדובר בשינוי מהותי, ובמידה שהחוקר יהיה סבור שמבחינה מקצועית לא ניתן לבצע את המחקר לאחר אותו שינוי, הוא יהיה רשאי לסיים את ההסכם. הפסקת ההסכם ו/או צמצומו, תהיה בכפוף לתשלום החלק היחסי של המחקר שכבר בוצע. גם במקרים בהם המשרד הפסיק את המחקר (ולא בשל רשלנות החוקר או אי שביעות רצון המשרד מתוצרי המחקר) ישלם המשרד לחוקר תשלום עבור החלק היחסי של המחקר שכבר בוצע.
11. בוטל החוזה על ידי המשרד בהתאם לחוזה זהוצד ב' ביצע רק חלק ממנו, לא ישולמו לצד ב' כספים מעבר לחלק היחסי של העבודה שבוצעה.
12. מבלי לפגוע בכלליות האמור לעיל יהיה המשרד רשאי לבטל את החוזה ללא צורך בהודעה מוקדמת לצד ב' בהתרחש כל אחד מהמקרים הבאים:
13. אם ימונה כונס נכסים זמני או קבוע לעסקו ו/או לרכוש צד ב'.
14. אם ימונה מפרק זמני או קבוע לצד ב'.
15. אם ימונה נאמן בפשיטת רגל לצד ב'.
16. אם צד ב' הפסיק לנהל את עסקיו לתקופה רצופה העולה על 30 יום.
17. אם צד ב' הסב את החוזה, כולו או מקצתו לאחר או העסיק קבלן משנה בביצוע העבודה בלי הסכמת המשרד בכתב.
18. כשצד ב' הסתלק מביצוע החוזה.
19. כשיש בידי המשרד הוכחות להנחת דעתו שצד ב' או אדם אחר בשמו או מטעמו נתן או הציע לאדם אחר כלשהו שוחד, מענק, דורון, או טובת הנאה כלשהי בקשר לחוזה.
20. הסכם זה מותנה בכך שצד ב' ימציא למשרד אישור לפי חוק עסקאות גופים ציבוריים (אכיפת ניהול חשבונות ותשלום חובות מס) התשל"ו-1976 שלפיו הוא מנהל פנקסי חשבונות כדין, או כי הוא פטור מלנהלם וכי הוא נוהג לדווח על עסקאותיו כדין.
21. הוראת קיזוז
22. להבטחת כל התחייבויות צד ב' לפי הסכם זה, ימציא צד ב' למשרד הוראת קיזוז במקום ערבות חתומה עפ"י הנוסח המצ"ב בנספח 5.
23. הארכת תוקף הוראת קיזוז: במקרה שהמשרד יעשה שימוש בזכותו להאריך את תוקף החוזה, מתחייב צד ב' למסור למשרד לא פחות מ- 30 יום לפני תחילת התקופה המוארכת, הוראת קיזוז כאמור לעיל, שתהיה בתוקף למשך כל תקופת ההתקשרות הנוספת בתוספת של 60 יום והוראות החוזה זה יחולו עליה, בשינויים המחויבים לפי הענין.
24. בירור מחלוקות
25. בירור כל מחלוקת הקשורה ו/או הנובעת ממתן השירות על פי חוזה זה תהיה בסמכותם של מנהלי הצדדים.
26. קיומם של בירורים כאמור לעיל לא יהיה בו כשלעצמו כדי לגרום להפסקת ביצוע השירותים לפי חוזה זה ו/או להפסקת תשלומי המדינה לגבי מה שאינו שנוי במחלוקת, הן לגבי ביצוע השירותים והן לגבי ביצוע התשלום.
27. על בירורים לפי סעיף זה לא יחולו הוראות חוק הבוררות התשכ"ח - 1968.
28. שונות
29. חוזה זה ממצה את כל אשר הוסכם בין הצדדים, ולא יהיה תוקף לכל חוזה או הסדר שנערכו עובר לחתימתו של חוזה זה.
30. שינויים בחוזה זה יחייבו את הצדדים אך ורק אם נעשו בכתב ונחתמו על ידי כל הצדדים לחוזה.
31. הודעה על פי כתובות הצדדים במבוא לחוזה זה שתינתן בכתב תחשב כאילו הגיעה לתעודתה תוך 3 ימים מהמועד בו נשלחה ואם נמסרה ביד – בעת מסירתה.
32. כותרות השוליים נקבעו לצורכי הנוחות בלבד ואין לעשות בהן שימוש לפרשנות החוזה.

ולראיה באו הצדדים על החתום:

בשם המדינה: בשם צד ב':

ד"ר אודט סלע חוקר ראשי

המדענית הראשית

לשכת המדען הראשי

מיכל קפלן חתימה וחותמת המוסד

סגנית חשב המשרד

נספח מספר 2

דף 1 מתוך 3

**קול קורא מס**' 33/9.2023 **למחקר ופיתוח בנושא** השפעת תהליכי התערבות על פיתוח אוריינות לשונית בשפה העברית והערבית לדוברי ערבית

**דף שער**

|  |  |  |
| --- | --- | --- |
| **1.** | **שם המחקר**: | |
|  |  | |
| **2.** | **פרטי החוקרים הראשיים**: | |
| **א.** | שם מלא: |  |
|  | כתובת: |  |
|  | מס' טלפון נייד: |  |
|  | דוא"ל: |  |
| **ב.** | שם מלא: |  |
|  | כתובת: |  |
|  | מס' טלפון נייד: |  |
|  | דוא"ל: |  |
| **ג.** | שם מלא: |  |
|  | כתובת: |  |
|  | מס' טלפון נייד: |  |
|  | דוא"ל: |  |
| **ד.** | שם מלא: |  |
|  | כתובת: |  |
|  | מס' טלפון נייד: |  |
|  | דוא"ל: |  |
| **3.** | **המוסד האקדמי שבמסגרתו מוגשת ההצעה:** | |
|  |  | |
| **4.** | **עלות המחקר** | |
|  |  | |
| **5.** | **תקופת ביצוע המחקר 36 חודשים** | |

|  |  |  |
| --- | --- | --- |
|  |  |  |
| **תאריך** | **שם החוקר וחתימה** | **חתימת וחותמת המוסד האקדמי** |

נספח מספר 2

דף 2 מתוך 3

**טופס הגשת הצעת מחקר**

לכבוד

לשכת המדען הראשי

משרד החינוך

**הנדון : קול קורא מס' 33/9.2023 למחקר ופיתוח בנושא השפעת תהליכי התערבות על פיתוח אוריינות לשונית בשפה העברית והערבית לדוברי ערבית**

1. אני החתום מטה מציע בזה את שירותי לביצוע העבודה שבנדון, בהתאם לתנאי הקול קורא.
2. הנני מאשר שקראתי את כל התנאים המפורטים והנדרשים במסמכי הקול קורא הנ"ל על כל נספחיו, ומתחייב בזה למלא אחר כל התנאים והדרישות לשביעות רצונכם המלאה.
3. הנני מצהיר כי איני נמצא במצב של ניגוד עניינים בין השירותים הנדרשים בקול קורא זה לבין עבודה עם גופים אחרים הקשורים במישרין או בעקיפין למשרד.
4. להלן העמודים בהצעתי העלולים לחשוף סוד מסחרי או סוד מקצועי. הנכם מנועים מלחשוף עמודים אלה בפני מציעים שלא זכו בקול קורא ולהלן הנימוק למניעת החשיפה. כל זאת, למעט עלויות וסעיפים הנוגעים להוכחת עמידה בדרישות הסף או דרישות מהותיות של הקול קורא – לגביהם ברור לי כי ככל שאבקש למנוע חשיפתם, נתונים אלה יחשפו אף ללא צורך בהחלטה של ועדת המכרזים בנושא ומבלי שתשלח אלי הודעה בעניין:

1. בכל מקרה ברור לי כי ההחלטה בדבר חשיפה או חיסיון של חלקים בהצעה הינה בסמכותה של ועדת המכרזים של המשרד אשר רשאית לחשוף גם חלקים שצויינו לעיל כחסויים.

|  |  |  |
| --- | --- | --- |
|  |  |  |
| **תאריך** | **שם החוקר וחתימה** | **חתימת וחותמת המוסד האקדמי** |

נספח מספר 2

דף 3 מתוך 3

1. **פרטים על הגוף המציע–הצעה המוגשת ע"י מוסד אקדמי**

|  |  |  |
| --- | --- | --- |
|  | שם המציע |  |
|  | המס' המזהה (מספר חברה, מס' עמותה) |  |
|  | סוג התארגנות (חברה, עמותה) |  |
|  | תאריך התארגנות |  |
|  | שמות הבעלים (במקרה של חברה, שותפות) |  |
|  | שמות המוסמכים לחתום ולהתחייב בשם המציע ומספרי ת.ז. שלהם: |  |
|  |
|  |
|  | שם המנהל הכללי |  |
|  | שם איש הקשר לקול קורא זה |  |
|  | מען המציע (כולל מיקוד) |  |
|  | טלפונים |  |
|  | פקס |  |
|  | כתובת דואר אלקטרוני |  |

|  |  |  |
| --- | --- | --- |
|  |  |  |
| **תאריך** | **שם החוקר וחתימה** | **חתימת וחותמת המוסד האקדמי** |

**הנני מאשר כי בדקתי את פרטי המציע, והינם נכונים.**

|  |  |  |
| --- | --- | --- |
|  |  |  |
| **תאריך** | **שם מלא של עו"ד/רו"ח** | **חתימה וחותמת** |

נספח מספר 3

דף 1 מתוך 1

**הנחיות להכנת תקציב למחקר**

בהגשת ההצעה המלאה תפורט עלות כל אבן דרך בהצעת התקציב, תוך התייחסות להנחיות הבאות:

* 1. מוסדות המחקר רשאים לבקש תמורה בשיעור של עד 100% מהוצאות המחקר, למעט הוצאות שכר של חוקרים ראשיים שהינם חברי סגל אקדמי והמועסקים במשרה מלאה וקבועה במוסד מתוקצב. חוקר אשר לא מועסק במשרה מלאה במוסד יוכל לקבל שכר משלים להיקף משרה מלאה בהתאם לתכנית המחקר ולזמן המושקע בקידומו. יובהר כי לא יתאפשר כפל משכורות. לשון אחר, לא יתאפשר לחוקר לקבל מימון עבור שכרו מהמשרד בגין פעילותו במסגרת המחקר האמור.
  2. גובה השכר השנתי המקסימלי שניתן לכלול בהצעה עבור משרה מלאה של מועסק במחקר )כגון חוקר או עוזר מחקר) לא יעלה על הנקוב בתקנון המוסד. על המוסד לצרף להצעה את טבלת עלויות השכר הנהוגה בו.
  3. ניתן לכלול את המלגה עבור תלמידי מחקר או פוסט דוקטורנטים המועסקים במסגרת המחקר עד להיקף מלא הנהוג בהתאם לתקנון המוסד, ועל המוסד לצרף את טבלת עלויות המלגה. ניתן גם לכלול שכר לחוקר אמריטוס אשר יוגבל עבור משרה מלאה, עד לסכום מלגה מלאה של תלמידי מוסמך במוסד.
  4. ניתן לכלול בהצעת התקציב רכישת ציוד קבוע הייחודי למחקר, שאינו ציוד מחשוב בערך של עד50% מערך הציוד. התמורה עבור רכישת ציוד מחשוב ייעודי למחקר תהיה בסך של עד 33% מערך ציוד המחשוב, הכל כתלוי באישור מראש שיינתן על ידי הגורמים המקצועיים במשרד החינוך.
  5. לא ניתן לכלול בתקציב המחקר הוצאות הקשורות לפרסום מאמרים בכתבי עת (לדוגמא: תרגום או עריכה לשונית באנגלית) או עלויות הקשורות להצגת המחקר בכנסים.
  6. במקרים המצדיקים זאת, רשאי המשרד לאשר תשלום עבור נסיעות לחו"ל לעובדי המחקר. בכל המקרים יש לצרף להצעת התקציב מכתב מפורט המסביר כיצד הנסיעה מקדמת את יעדי המחקר. העלויות יהיו בהתאם לתעריפי נש"מ.
  7. את התקציב יש לחלק לשלוש אבני דרך שוות.
  8. יש להעריך בנפרד עלות של אבני דרך לביצוע החוזה, כגון פיתוח כלים, איסוף נתונים, עיבוד הנתונים, כתיבת דו"חות.
  9. הצעת התקציב לא תעלה על סכום כולל של 500,000 ₪.
  10. הצעה או חלקים ממנה זכו למימון של קרן אחרת או גורם אחר לא תוכל לזכות למימון במסגרת קול קורא זה.
  11. התקורה שהמשרד מאשר למוסדות להשכלה גבוהה היא עד 13% מכלל התקציב.
  12. החוזה לא יוצמד למדד המחירים או כל מדד אחר והתשלומים יבוצעו על פי המחירים הנומינליים.

נוסח סעיף ביטוח כללי להסכם ההתקשרות

הספק מתחייב לערוך ולקיים ביטוחים הולמים ביחס לשירותים / עבודות אותם הוא מספק / מבצע עבור מדינת ישראל ו/או משרד ה\_\_\_\_\_\_\_ (יש לציין את שם המשרד / יחידה מזמין/ת העבודה) (להלן ביחד: "המזמין"), ככל שנהוגים בתחום פעילותו (לדוגמה: ביטוח חבות מעבידים, ביטוח אחריות כלפי צד שלישי, ביטוח אחריות מקצועית, ביטוח חבות מוצר, ביטוח עבודות קבלניות, ביטוח משולב אחריות מקצועית / מוצר, ביטוחי כלי רכב, ביטוח צמ"ה, ביטוח רכוש, ביטוח סחורה בהעברה, ביטוח נאמנות, או כל ביטוח אחר, לפי העניין), בגבולות אחריות סבירים בהתאם לאופיים והיקפם של השירותים המבוצעים על ידו. ככל ויועסקו על ידי הספק קבלני משנה, עליו לוודא שביטוחיו כוללים כיסוי לאחריותו בגינם, וכן לדרוש מהם לערוך ביטוחים לכיסוי אחריותם הישירה, כנדרש בסעיף זה, או לוודא כי ביטוחיו יכללו כיסוי לפעילותם ולאחריותם הישירה.

הספק יוודא כי בכל ביטוחיו, המתייחסים לשירותים נשוא ההתקשרות (למעט ביטוח מסוג עבודות קבלניות / הקמה), המזמין יתווסף כמבוטח נוסף, בכפוף להרחבת שיפוי כלפי המזמין כמקובל באותו סוג ביטוח.

הספק יוודא כי בביטוח מסוג עבודות קבלניות / הקמה, המתייחס לשירותים נשוא ההתקשרות, ייכלל המזמין וכן כל הקבלנים וקבלני המשנה, כמבוטחים נוספים.

הספק יוודא כי בכל ביטוחיו, המתייחסים לשירותים נשוא ההתקשרות, ייכלל סעיף ויתור על זכות התחלוף / השיבוב כלפי המזמין ועובדיו (ויתור כאמור לא יחול בגין נזק בזדון).

המזמין שומר לעצמו את הזכות לקבל מהספק אישור על קיום ביטוח או העתקי פוליסות, מעת לעת ולפי דרישה.

אי עמידה בתנאי סעיף זה מהווה הפרה של הסכם זה.

נספח מספר 5

דף 1 מתוך 1

**מספר טלפון\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**מספר פקס\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**תאריך:\_\_\_\_\_\_\_\_\_\_\_\_\_\_\_**

**לכבוד**

**החשב הכללי**

**משרד האוצר**

**באמצעות משרד החינוך**

**הנדון: הוראת קיזוז**

1. אנו החתומים מטה, הנציגים המוסמכים של המוסד להשכלה גבוהה (להלן – המוסד)\_\_\_\_\_\_\_\_\_, נותנים לכם בזאת הוראה בלתי מותנת לקזז כל סכום עד לסך \_ ש"ח (שלוש עשרה אלף שלוש מאות שישים ושתיים ש"ח), שיוצמד ל: תנאי ההסכם מתאריך\_\_\_\_\_, מכל תשלום המגיע למוסד מהממשלה לפי כל דין, הסכם או הסדר (להלן – הקיזוז).

2. אנו מסכימים כי החשב הכללי, לפי שיקול דעתו הבלעדי והמוחלט, יקזז מכל תשלום המגיע למוסד מן הממשלה לפי כל דין, הסכם או הסדר, כל סכום המגיע לממשלה מן המוסד בקשר אם חוזה/הזמנה \_\_\_\_\_\_\_ מבלי שיהיה חייב לנמק או לדרוש תחילה את סילוק הסכום האמור מאת המוסד.

3. אנו מתחייבים ומצהירים כי לא תהיה לנו כל טענה כלפי הממשלה על ביצוע קיזוז לפי הוראה זאת, מכספים המגיעים למוסד מן הממשלה לפי כל דין, הסכם או הסדר.

4. הוראה זו תישאר בתוקפה עד תאריך \_\_\_\_\_\_\_\_\_

5. שינוי הוראה זה כפוף לאישור בכתב מהחשב הכללי במשרד האוצר.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

שם מלא וחתימה של מוסמכים מטעם המוסד

**אישור עו"ד**

אני הח"מ, עו"ד\_\_\_\_\_\_\_\_\_\_\_\_\_\_, המשמש כיועץ המשפטי של , מאשר בזאת כי הוראת הקיזוז שבנדון חתומה כדין על-ידי מורשי החתימה המוסמכים של המוסד ומחייבת את המוסד.

\_\_\_\_\_\_\_\_\_\_\_\_\_\_\_\_

עו"ד

# סימוכין: 03048101

נספח מספר 6

***אמות מידה למחקרי לשכת המדען הראשי***

***אמות מידה לשיפוט והערכה של הצעות למחקרים במתודולוגיה כמותית***

**אמת מידה 1: המחקר חותר להשפיע על מדיניות חינוכית ומתכונן בהתאם למטרה זו**

* הצעת המחקר מבוססת על תיאוריה מוצקה.
* מוצג מודל תורת השינוי (theory of change) ועל פיו מבוססות פעילויות המחקר: תכנון, ניהול והערכה.
  + מפורט ההקשר (context) במסגרתו מתוכננת להיערך ההתערבות.
  + הצעת המחקר מתוכננת לקחת בחשבון ביישום ההתערבות מעבר להקשר הספציפי (scaling up). בהתאם לכך, על ההתערבות להיות מבוססת על מסגרות קיימות של פיתוח מקצועי והדרכה ועל אפשרויות קיימות ליישום בתוך ההקשר הבית ספרי ועל ידי הצוות החינוכי הקיים.
* מתוכננת שותפות (או לפחות חיבורים) בין האקדמיה לשדה כבר בנקודת המוצא.
* כל החלטות המחקר מושתתות על רציונל מתודולוגי ויישומי.
  + המחקר מונחה חשיבה על שימושיות (use) ומשתמשים (users).

**אמת מידה 2: מדגם ודגימה מאפשרים השפעה על מדיניות חינוכית**

* במידה ונבחרה שיטת דגימה לא-הסתברותית, קיימת הצדקה לבחירה זו ומנגנונים להערכת ייצוגיות המדגם.
* יחידת הניתוח (unit of analysis) ברורה ומוצדקת.
* גודל המדגם המבוקש מבוסס על: גודל אפקט צפוי, מערך המחקר והשיטה, אחוז ההשתתפות הצפוי.
* קיימת תכנית להתמודדות עם: ייצוגיות חסר/יתר של קבוצות במחקר, נתונים חסרים, ערכי קיצון.

**אמת מידה 3: שיקולים של מדיניות ויישומיות מנחים את בחירת מערך המחקר ומאפייניו**

* החלטות מערך המחקר מוצדקות.
* מערך המחקר מתמודד עם איומים לתוקף פנימי ותוקף חיצוני.
  + קיימת התחשבות בהיבטים הבאים:
    - סדר זמנים (time sequencing)
    - קבוצת השוואה (חלוקה אקראית או שקילות קווי בסיס)
    - שמירה על תנאים שקולים בכל הקבוצות (למעט תפעול ההתערבות)
    - הסרת התערבותם של גורמים לא רלוונטיים (confounding factors)
  + קיימת תכנית להתמודדות עם נשירה (attrition)

**אמת מידה 4: תכנית ברורה למדידה והערכה במסגרת המחקר הנמצאת בהלימה עם מודל תורת השינוי**

* קיימת תכנית למדידה של מאפיינים דמוגרפיים, קווי בסיס, תשומות, תפוקות, ותוצאות.
* ישנה הקפדה על סטנדרטים של מדידה: תוקף תוכן, מהימנות, ללא הטייה של מדדים לכיוון אחת הקבוצות, איסוף נתונים עקבי בקרב כל קבוצות המחקר.
* היבטים מרכזיים במדידה (measurement), מדדים (measures), וסיווג (classification) מתוארים באופן ברור.
* במידה והמחקר מתבסס על שיטות מחקר מעורבות (Mixed methods) קיימת תכנית מתודולוגית המבהירה מעל לכל ספק את הקשר בין החלקים ואת האינטגרציה המתוכננת ביניהם לאורך כל המחקר (כולל בשלב התוצאות והמסקנות).
* קיימת הצעה לכלים השוואתיים אשר ישמשו את כלל קבוצות המחקר ויאפשרו בחינה רוחבית של האפקטיביות של תכניות ההתערבות השונות.

**אמת מידה 5: תכנית ניתוח הנתונים ראויה**

* שיטת ניתוח הנתונים המתוכננת תואמת את מערך המחקר ואת תכנית המדידה.
* תכנית ניתוח הנתונים נמצאת בהלימה עם הנחות סטטיסטיות יסודיות בנוגע להתפלגויות המשתנים.
* הדיווח יכלול מידע רלוונטי ומקיף של סטטיסטיקה תיאורית לגבי: אוכלוסיית המחקר, מסגרת הדגימה, המדגם, יחידת הניתוח, קבוצות המחקר, מקרי קיצון.
* הדיווח כולל מידע רלוונטי ומקיף של סטטיסטיקה היסקית לגבי: גודל מדגם, ממוצעים וסטיות תקן בקבוצות השונות, הבדלים בין ממוצעים ורמת מובהקות, גודלי אפקט, אינדקס שיפור ( (improvement index. ניתוח הנתונים מתוכנן לבקר השפעה של משתנים מתערבים (לדוגמא בעזרת ANCOVA).
* ישנה התייחסות בתכנית ניתוח הנתונים למקרי קיצון (outliers) ונתונים חסרים (missingness).
* תכנית ניתוח הנתונים לוקחת בחשבון את ההיבטים הבאים: ריבוי השוואות, השפעה של מקבצים (clusters), והבדלים בין הקבוצות טרם ההתערבות.
* מוצגת התייחסות למודלים סטטיסטיים אשר אומדים את הגורמים המסבירים את האלימות בבתי הספר.

**אמת מידה 6: שקיפות וערבויות בדיווח**

* הדיווח המתוכנן יכלול מידע רלוונטי בנוגע להקשר (context), כולל מידע בנוגע למערך המחקר, מאפייניו והמדגם:
  + משתתפים בקבוצת ההתערבות שנמנעו לעבור את ההתערבות.
  + חברי קבוצת הביקורת שקיבלו את ההתערבות שלא על פי התכנון.
  + מרכיבים בהתערבות שלא יושמו כמתוכנן.

**אמת מידה 7: נלקחים צעדים על מנת להגביר את אמינות, שימושיות ונגישות המחקר**

* המחקר עובר תהליך של רישום מוקדם (pre-registration) טרם תחילתו (ייחשב כבונוס).
* תכנית המחקר כוללת מרכיבים של תיעוד, בקרה, ומדידה על מנת לוודא נאמנות לתכנית ההתערבות.
* תכנית המחקר מתייחסת להיבטים הנוגעים לקיום (maintenance), הכללה (מעבר לאוכלוסיות, מצבים, התנהגויות / מיומנויות), והרחבה (scaling up) ומכוונת ליצירה של עקרונות פעולה הרלוונטיים לבתי ספר בעלי מאפיינים דומים.
* כלי המחקר (ובמידת האפשר גם הנתונים עצמם) נגישים לחוקרים אחרים (open science) (ייחשב כבונוס).

**אמות מידה לשיפוט והערכה של הצעות למחקרים במתודולוגיה איכותנית**

אמות המידה שלהלן מחולקות לשלוש קבוצות בעלות משקל משתנה בהערכת הצעת המחקר:

* איכות מערך המחקר – אמות מידה העוסקות ברקע התיאורטי של המחקר, בתכנית המחקר במתודולוגיה המוצעת ועוד (80 נקודות מתוך 100).
* תרומתו הפוטנציאלית של המחקר למדיניות – אמות מידה העוסקות ברלוונטיות, בחשיבות ובתרומה האפשרית של המחקר להבנת השדה החינוכי ולקבלת החלטות (10 נקודות מתוך 100).
* מחויבות המחקר – אמות מידה בקבוצה זו עוסקות בהיבטים של אתיקה, הגינות ואחריות המחקר ביחס לנחקרים. (10 נקודות מתוך 100).
  + יש לציין כי בכל מקרה כל הצעת מחקר נדרשת לקבל היתר לביצוע מחקר של לשכת המדענית הראשית במשרד החינוך.

תחת כל אמת מידה מופיע הסבר קצר וכן מספר שאלות. השאלות הללו מהוות רשימה חלקית של מאפייני אמת המידה ולא משקפות את כלל השאלות האפשריות עבור הערכת אמת המידה. בנוסף, חשוב לציין כי באופן בלתי נמנע תיתכן חפיפה בין אמות המידה השונות.

**חלק/קבוצה א' – איכות מערך המחקר (סה"כ 80 נקודות)**

**אמת מידה 1: ביסוס ורציונל תיאורטי** **ואמפירי**

אמת מידה זו מתייחסת לדרכים שבהן מוצגים העוגנים התיאורטיים עליהם יישען המחקר וכיצד עוגנים אלה מבטאים מסגרת ורציונל תיאורטי אשר משמשים לפירוש הנתונים. אמת המידה מתייחסת הן לחידוש התיאורטי והאמפירי ביחס לסוגיה הנבחנת. הביסוס התיאורטי מתייחס גם להתבססות על מקורות אקדמיים בדרך שמבטאת את גוף הידע הרלוונטי והעדכני. תחת אמת מידה זו מוערכות בין היתר הסוגיות הבאות:

* המידה בה מוצגת מסגרת תיאורטית קוהרנטית ורציונל ברור לבחירתה.
* המידה בה תכנית המחקר, כולל אוכלוסיית המחקר, כלי המחקר ותכנית ניתוח הנתונים, מעוגנת בספרות המקצועית והולמת את המסגרת התיאורטית שהוצגה.
* המידה בה תכנית המחקר מתייחסת לדרכים שבהן תיערך השוואה (או התייחסות אחרת) בין הממצאים למקורות תיאורטיים ואמפיריים רלוונטיים.
* המידה בה הגוף התיאורטי והגוף האמפירי המוצגים בהצעת המחקר הם עדכניים ורלוונטיים כמו גם כוללים את המקורות המרכזיים והחשובים בתחום.
* המידה בה הצעת המחקר כוללת הבהרה בנוגע לחידוש שהמחקר מציע ביחס לגוף הידע הקיים.

**אמת מידה 2: תוכנית המחקר - בהירות ומיקוד, הסבריות ושקיפות**

אמת מידה זו מתייחסת לאופן שבו כלל שלבי המחקר, השיקולים, וההיבטים השונים מוצגים באופן בהיר, מובן וממוקד ושניתנים הסברים המניחים את הדעת והנפרשים בשקיפות ביחס לבחירות השונות של החוקרים בתכנית המחקר. בנוסף אמת מידה זו מתייחסת לבהירות, הסבריות ושקיפות ביחס לגבולות המחקר והמגבלות שלו. תחת אמת מידה זו מוערכות בין היתר הסוגיות הבאות:

* המידה בה הסוגיות בהן עוסק המחקר ברורות.
* המידה בה שאלות המחקר ברורות.
* המידה בה הצעת המחקר כוללת רציונל לבחירה בהקשר (context) הספציפי ובאוכלוסייה הנחקרת.
* המידה בה נכללים נימוקים והסברים משכנעים לשימוש בכלי המחקר המוצע, וכן לבחירת האתר, המשתתפים או/ו המקרים.
* המידה בה מערך המחקר מבוסס על מודלים מתודולוגיים מקובלים במחקר האיכותני.
* המידה בה מוצגים השיקולים השונים המנחים את בחירת מערך המחקר ומאפייניו.
* המידה בה אסטרטגיית איסוף הנתונים מתוארת בפירוט וכוללת דיון בהשלכות של בחירה באסטרטגיה זו כמו גם בהשוואה לחלופות אפשריות.
* המידה בה הצעת המחקר מבהירה ומתייחסת בפירוט לאופן שבו יאורגנו הנתונים וינותחו.

**אמת מידה 3: ניתוח הנתונים ופרשנות**

אמת המידה זו מתייחסת לתכנית ניתוח הנתונים המוצגת בהצעת המחקר ולדרכים שבהן מתוכננת להתבצע הפרשנות על ידי צוות המחקר. בנוסף אמת מידה זו מתייחסת גם לאופן שבו תכנית הניתוח הנתונים מאפשרת התייחסות גם לנקודות מבט מחקריות מנוגדות ומשלימות על הנושא, הממצאים ופרשנות. תחת אמת מידה זו מוערכות בין היתר הסוגיות הבאות:

* המידה בה תכנית ניתוח הנתונים מקדמת אפשרויות פרשניות הנמצאות בהלימה עם המסגרת התיאורטית ועם מטרות המחקר.
* המידה בה תכנית ניתוח הנתונים תומכת באנליזה שיטתית של הממצאים.
* המידה בה בתכנית ניתוח הנתונים קיים פוטנציאל לגמישות פרשנית וכן לניצול הזדמנויות להעלאת שאלות חדשות וכיוונים תיאורטיים חדשים מעבר לאלה שתוכננו במקור.

**אמת מידה 4: לכידות וכתיבה**

אמת מידה זו מתייחסת להתאמה שיש בין ההיבטים השונים בהצעת המחקר: מטרות, תיאוריה, שיטות מחקר ואופני ניתוח, כמו גם לבהירות ולכידות הכתיבה. תחת אמת מידה זו מוערכות בין היתר הסוגיות הבאות:

* המידה בה אסטרטגיית איסוף הנתונים ומערך המחקר - אוכלוסיית המחקר, כלי המחקר - הולמות את מטרות המחקר ואת המסגרת התיאורטית שנבחרה.
* מידת דיוק ובהירות ניסוח הצעת המחקר על כל היבטיה.
* המידה בה הצעת המחקר מבטאת מקצועיות מחקרית.

**חלק/קבוצה ב' – תרומתו הפוטנציאלית של המחקר המוצע (סה"כ 10 נקודות)**

**אמת מידה 5: העברה (transferability), הכללה תיאורטית ומידול**

אמת מידה זו מתייחסת לפוטנציאל שיש לידע שיווצר במסגרת המחקר המוצע להיות רלוונטי עבור הקשרים, מצבים, נסיבות ואוכלוסיות אחרות בדרכים שונות, כולל תובנות שעשויות לתרום לבחינת מצבים והקשרים מעבר לאלו בהם התמקד המחקר, להסברים המשווים בין הממצאים במחקר לממצאים בהקשרים אחרים, או לחילופין כוונה להציע הכללה תיאורטית או מודל תיאורטי המאפשרים להבין תופעות ומצבים אחרים. תחת אמת מידה זו מוערכות בין היתר הסוגיות הבאות:

* המידה בה הצעת המחקר מכילה בתוכה הבנה מעמיקה של הקשר המחקר ואתר המחקר.
* המידה בה הצעת המחקר מציגה התייחסות לפוטנציאל הקיים בו מחד ולמגבלות מאידך.
* המידה בה המיצוב התיאורטי של המחקר מאפשר בעתיד הכללה או/ו מידול.
* המידה בה המחקר הוא בעל פוטנציאל להאיר את ההקשרים השונים – התרבותיים, החברתיים, החינוכיים והמקומיים – של המציאות החינוכית בישראל.

**אמת מידה 6: תרומה למדיניות (תשפט כחלק משלב השיפוט ע"י אנשי המקצוע במשרד ותצוינן בהתאם לכתוב בקול הקורא)**

אמת מידה זו מתייחסת לפוטנציאל שיש במחקר לתמיכה בהתווית מדיניות, בהסקת מסקנות מעשיות, ביצירת תובנות משמעותיות או לחילופין בהבאת קולות מגוונים ביחס למדיניות או עשייה חינוכית והשלכותיה. תחת אמת מידה זו מוערכות בין היתר הסוגיות הבאות:

* המידה בה הצעת המחקר ונושאי המחקר נמצאים בהלימה עם צרכי המדיניות החינוכית/העשייה החינוכית או עם שאלות אסטרטגיות הרלוונטיות לעיצוב מדיניות או עשייה חינוכית בישראל.
* המידה שבה יש בהצעת המחקר פירוט המסביר כיצד יופקו מהמחקר הצעות להשלכות ברורות, המלצות לפעולה או כיווני המשך למחקר.

**חלק/קבוצה ג' – מחויבות המחקר (10 נקודות)**

**אמת מידע 7: היבטים אתיים והגינות**

אמת מידה זו מהווה תוספת לנוהל האתי לביצוע מחקר ומתייחסת לאופן שבו הצעת המחקר כוללת התייחסות לשאלות אתיות הרלוונטיות באופן ספציפי למחקרים איכותניים. אמת מידה זו מתייחסת להגינות שבמערכת היחסים שבין החוקר/ת ובין נחקריו/ה. בין השאר בהסכמה, ביידוע, בשקיפות ובתקשורת במסגרת מחקר איכותני. תחת אמת מידה זו מוערכות בין היתר הסוגיות הבאות:

* המידה בה בתכנית המחקר ישנה התייחסות לאופני התקשורת עם משתתפי המחקר בשלביו השונים, על מנת לוודא כי הם מיוצגים ומתוארים באופן הוגן, לא מופעל עליהם לחץ לא הוגן להשתתף במחקר ומתקיימים תהליכי משוב ושיח עמם לאחר תום איסוף המידע.
* המידה בה בתכנית המחקר ננקטו צעדים להבטיח את יכולתם של המשתתפים והוריהם (במקרה שהמשתתפים הם תלמידים) להגיב למידע שנאסף ולאופנים שבהם הוא יתפרש ויוצג.

**אמת מידה 8: אחריותיות**

אמת מידה זו מתייחסת לאופן שבו החוקרים לוקחים בחשבון ומגלים אחריותיות (accounts for) ביחס לכלל הגורמים וההשפעות האפשריים על ביצוע המחקר ומסקנותיו. כולל התייחסות להצגת מניעי החוקר/ת, הרקע, והנחותיו/ה המקדמיות, למידת הידע, המומחיות והניסיון של צוות המחקר. תחת אמת מידה זו מוערכות בין היתר הסוגיות הבאות:

* המידה בה קיימת בהצעת המחקר התייחסות לידע, לניסיון ולמומחיות האקדמית של צוות המחקר ביחס למחקר המוצע וביחס ליידוע מדיניות.
* המידה בה הצעת המחקר כוללת התייחסות להתחשבות של צוות המחקר בתפקיד ובהשפעת המסגרת התיאורטית במהלך איסוף וניתוח הנתונים.
* המידה בה הצעת המחקר כוללת התייחסות למגבלות המחקר ומוצג דיון המברר את הבחירה במחקר ביחס למגבלות אלו.

נספח מספר 7

הנחיות לחוקרים להגשת דו"חות ביניים ודו"חות מסכמים במחקרי התערבות

חוקר/ת יקר/ה,

מטרת מחקרי התערבות בתמיכת לשכת המדען היא להשפיע על מדיניות חינוכית ולהוביל מחקֿר אשר לו שימושיות רחבה מעבר להקשר הספציפי בו הוא נערך. הדו"ח הסופי אשר יוגש למשרד החינוך נועד להביא דיווח מקיף, ערב, ושקוף באשר לממצאי המחקר ולהגביר את אמינות, שימושיות ונגישות המחקר. דו״חות הביניים נועדו לאפשר את הדיאלוג בינינו לאורך תהליך המחקר ולהבטיח מיצוי פוטנציאל המחקר. על מנת לסייע בהבניית הדו"חות מוגשות להלן הנחיות וקווים מנחים. במידה ועולות שאלות, אנו לרשותכם ונשמח לסייע בכל עניין.

קווים כלליים בהגשת דו״חות

1. כל חריגה מתכנית המחקר עליה הוצהר במעמד חתימת החוזה דורשת אישור המדען הראשי. במידה ונעשה שינוי כזה יש לציין זאת גם במפורש בדו"חות במקומות הרלוונטיים.
2. יש לקשר באופן ברור בין מודל תורת השינוי העומד בבסיס ההתערבות לבין הפעילויות השונות במחקר.
3. יש להעדיף הצגת ממצאים בגרפים וטבלאות על פני מלל רב, במידת האפשר.
4. נתונים איכותניים (למשל, ציטוטים) יש לרכז בהערות שוליים או בנספח.

הנחיות להגשת דו״חות ביניים

1. יש להסביר בברור היבטים מרכזיים במדידה (measurement), מדדים (measures), וסיווג (classification) ולהציגם בהקשר למודל תורת השינוי העומד בבסיס המחקר.
2. יש לתאר בפירוט את תהליך בחירת המדדים/בניית הכלים וכן לכלול הערכה בנוגע לתוקף ומהימנות הנ״ל, ככל שניתן בשלב זה.
3. יש לכלול ממצאים ראשוניים. (על הדיווח לעמוד בסטנדרטים המפורטים תחת ״הנחיות להגשת הדו״ח הסופי״).
4. יש לכלול מידע על מרכיבים בהתערבות שלא מיושמים כמתוכנן, ולהסביר את משמעות הדבר.

הנחיות להגשת הדו״ח הסופי

1. על הדו"ח לכלול תקציר ובו סיכום קצר של מטרות המחקר, הממצאים וההמלצות.
2. יש להקפיד על מענה בנוגע לכל אחת משאלות והשערות המחקר.
3. על הדו״ח הסופי לכלול מידע על מרכיבים בהתערבות שלא יישמו כמתוכנן, ולהסביר את משמעות הדבר.
4. במידה ומדובר במחקר המתבסס על שיטות מחקר משולבות (mixed methods) יש ליצור סינתזה בין הממצאים האיכותניים לממצאים הכמותיים.
5. על הדו״ח להתייחס לכל מרכיבי המדידה המתוארים בתכנית המדידה, ולספק הסבר במידה וחלקים בתכנית לא מומשו. בנוסף, יש לצרף את תכנית המדידה הכוללת (כולל הגדרות אופרציונליות, לוח זמני המדידה, וכיוצא בזה), ואת כלי המחקר כנספח לדו״ח.
6. על הדו״ח הסופי לכלול מידע רלוונטי בנוגע להקשר (context) הספציפי בו נערך המחקר.
7. על הדיווח לכלול מידע רלוונטי ומקיף של סטטיסטיקה תיאורית לגבי: אוכלוסיית המחקר, מסגרת הדגימה, המדגם, יחידת הניתוח, קבוצות המחקר (אחוז השתתפות, ייצוגיות יתר/חסר, הבדלים בין הקבוצות טרם ההתערבות), מקרי קיצון, נתונים חסרים, נשירה (attrition).
8. על הדיווח לכלול מידע רלוונטי ומקיף של סטטיסטיקה היסקית לגבי: גודל מדגם, ממוצעים וסטיות תקן בקבוצות השונות, הבדלים בין ממוצעים ורמות מובהקות המבחנים הסטטיסטיים, גודלי אפקט, אינדקס שיפור (improvement index). יש להקפיד על ניתוח נתונים המבקר השפעה של משתנים מתערבים (לדוגמא בעזרת ANCOVA) ומתחשב בריבוי השוואות, השפעה של מקבצים (clusters), והבדלים בין הקבוצות טרם ההתערבות.
9. על הדו״ח הסופי לכלול הערכה באשר לתוקפו הפנימי והחיצוני של המחקר. (יש להימנע מייחוס סיבתיות כאשר לא ניתן לשלול הסברים חלופיים!)
10. יש לכלול התייחסות להיבטים הנוגעים לקיום (maintenance).
11. על הדו״ח להתייחס במפורש להיבטים של הכללה (מעבר לאוכלוסיות, מצבים, התנהגויות / מיומנויות), והרחבה (scaling up) ולכלול המלצות יישומיות.
12. יש לצרף לדו"ח דיסק הכולל את התמלולים של הראיונות / קבוצות מיקוד.
13. על הדו"ח לעבור עריכה לשונית.

נספח 8

**התחייבות לאבטחת מידע ופרטיות במסגרת בקשה לאיסוף/קבלת מידע במערכת החינוך לצרכי מחקר**

שלום רב,

על מנת לצמצם את סיכוני אבטחת המידע והפרטיות, שתהליך איסוף מידע לצרכי מחקר במערכת החינוך עלול לגרום, נבקש מהחוקר האחראי להתחייב לעמידה בדרישות המפורטות במסמך זה.

**להלן דרישות אבטחת המידע:**

1. **סיווג המידע:**

* האם הנך מפעיל מערכת דיגיטלית או אתר אינטרנט לניהול הפעילות שבתוכנית/במענה? כן/לא
* האם המערכת הדיגיטלית או אתר האינטרנט מאחסנים מידע מוגן במערכות המידע שלהם? כן/לא
* האם הנך מעביר מידע מוגן לגורם אחר? כן/לא
* האם הנך אוסף מידע מוגן? כן/לא , יש לפרט בנספח א'
* האם הנך מקבל מידע מוגן מהמשרד? כן/לא
* האם הנך מעביר מידע מוגן למשרד? כן/לא
* האם אתר האינטרנט מאושר לעמידה בתקן אבטחת מידע של משרד החינוך? כן/לא
* האם מתבצעות/בוצעו בדיקות חדירה למערכות? כן/לא

**במידה החוקר מפעיל מערכת דיגיטלית או אתר אינטרנט על החוקר ליישום את דרישות נספח זה לעבור בדיקה טכנולוגית, בסוף הבדיקה החוקר ייכלל ברשימת הספקים המאושרים על ידי משרד החינוך לחץ** [כאן](https://sites.education.gov.il/cloud/home/meyda_le_sapakim/Pages/tkanim_veanhiot_tehnologiot_klaliot_avur_sapakim_vegufim_mefathim.aspx) **להסבר על תהליך בדיקת הספק והמוצרים**

# כללי –

* 1. משרד החינוך הינו הבעלים הבלעדיים של המידע, לרבות המידע המאוחסן. חוקר יעשה שימוש במידע אך ורק למטרת היענות מלאה לדרישות הקול קורא.
  2. החוקר הינו הגורם האחראי לכל חשיפה, פגיעה, נזק, מניעת גישה, אבדן של מידע רגיש או חשיפה של מידע לצד שלישי אשר עלול לגרום למשרד החינוך, וכן לצדדי ג' נזקים כבדים. בהתאם החוקר יהיה מחויב לשמור על המידע הרגיש בהתאם לסטנדרטים מקובלים בשוק, ולא להעבירו לידי צד שלישי כלשהו.
  3. במידה וקיים צורך בפיתוח מערכת ייעודית לצורך פעילות הקול קורא, יש לפנות לצוות ניהול אבטחת מידע לקבלת הנחיות פיתוח מאובטח.

# סימון המידע - ככל שהחוקר יחזיק במידע פרטי מזוהה יש לסמן כל פלט בכיתוב: "מכיל מידע מוגן לפי חוק הגנת הפרטיות - המוסר שלא כדין עובר עבירה"

# שימוש, אחזקה או ניהול של מידע פרטי -

# החוקר מתחייב כי מידע פרטי מזוהה יאוחסן אך ורק בתשתית מאובטחת השייכת למוסד אשר מבצע את המחקר וכי העברת המידע אל ומתשתית זו יעשה באופן מאובטח. על תשתית זו ועל תהליכי שמירת והעברת הנתונים לעמוד בדרישות תקנות הגנת הפרטיות (אבטחת מידע), תשע"ז-2017, חוק הגנת הפרטיות, התשמ״א 1981.

נא להשלים: פרטי המוסד שיאחסן את המידע \_\_\_\_\_\_\_\_

שם מנהל אבטחת מידע של המוסד ופרטי ההתקשרות עמו : \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

# כמו כן החוקר מתחייב שהוא, או מי מטעמו, לא יעביר מידע פרטי, או חלק ממידע פרטי, אשר בידיו או שיש לו גישה אליהם, לצד שלישי כלשהו ללא אישור מפורש ובכתב מאת המשרד.

# שימוש בשירותים טכנולוגיים צד ג׳

# במידה ולצורך קיום המחקר נעשה שימוש במערכת טכנולוגית/אפליקציה/אתר אינטרנט ייעודי, יש לוודא כי שירות זה נבדק ואושר על ידי משרד החינוך בהיבטי אבטחת מידע, לחץ [כאן](https://sites.education.gov.il/cloud/home/meyda_le_sapakim/Pages/tkanim_veanhiot_tehnologiot_klaliot_avur_sapakim_vegufim_mefathim.aspx) להסבר על תהליך בדיקת הספק והמערכת.

# נא לספק הסבר על המערכת טכנולוגית/אפליקציה/אתר אינטרנט:

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

* + 1. הקבלן מתחייב ליישם אמצעי אבטחה הולמים שימנעו חדירה מכוונת או מקרית למערכת או למערכות התשתית והתקשורת, **יש לפרט במענה את אמצעי הבקרה שהקבלן מציע.**
  1. על המערכות אשר באמצעותו החוקר מבצע את עבודתו (במסגרת דרישות הקול קורא) לקיים לפחות את הדרישות הבאות:
     1. זיהוי משתמש חזק ברמת 2FA (Two Factor Authentication).
     2. מידור הרשאות ברמת מערכת ההפעלה המאפשר למשתמש המורשה בלבד גישה למידע.
     3. אמצעי הגנה מפני קוד זדוני ומתקפות Zero Day המתעדכן תדיר.
     4. הגנת Firewall בין מחשב המשתמש לרשת האינטרנט.
     5. מערכת איתור התקפות רשתיות.
     6. על כל מחשב נייד המחזיק חומר נשוא מכרז זה להיות מוגן על ידי מערכת הצפנת דיסק (Full Disk Encryption).
  2. החוקר יציג למשרד החינוך, ככל שיידרש, את האמצעים בהם הוא נוקט לשם אבטחת המידע.

# שימוש בנתונים הנאספים

# החוקר מתחייב כדלקמן לגבי נתונים אודות תלמידים, בעלי תפקידים, מסגרות חינוכיות ו/או ישובים (להלן: הנתונים), שיתקבלו ממסגרת חינוכית ו/או שיאספו באחריותו/ה במסגרת הנ"ל, או באמצעותה (להלן "נתונים שאספתי" או "נתונים שקיבלתי"), במהלך שנות הלימודים

# להימנע מלאתר או להחזיר זהויות לנתונים קיימים לא מזוהים שיימסרו לי ע"י המסגרת החינוכית.

# למנוע כל אפשרות להחזרת זהויות לנתונים לא מזוהים שיאספו באחריותי.

# לא למסור נתונים, גולמיים ברמת היחידה הנבדקת (תלמידים, בעלי תפקידים), בין אם בצורה אנונימית ובין אם בצורה המאפשרת זיהוי (להלן נתונים מזוהים), לכל גורם שהוא, ללא אישור מראש ובכתב של לשכת המדען הראשי.

# לא להעביר, להודיע, למסור או להביא לידיעת כל אדם שאינו מוסמך לכך, כל ידיעה שמגיעה אל החוקר/ת אגב או בקשר לביצוע המחקר, ללא אישור מראש ובכתב של לשכת המדען הראשי.

# לא להציג או לפרסם את המידע שנאסף, בכל סוג של הצגה או פרסום כך, שיתאפשר זיהוי של תלמיד, אלא אם כן אושרה הפעולה על ידי הגורם המוסמך לכך במשרד החינוך והתקבלה הסכמה בכתב לכך של הורי התלמיד וכן של התלמיד עצמו.

# הנני מתחייב שלא להציג או לפרסם את המידע שנאסף בכל סוג של הצגה או פרסום כך שיתאפשר זיהוי בעל התפקיד. זאת למעט המקרים, שבהם בעל התפקיד שעל אודותיו נאסף המידע, ממלא תפקיד בלעדי או תפקיד שמסוגו יש מעטים, ושבשל כך לא ניתן להסתיר את זהותו בעת פרסום הממצאים, גם אם לא צוין שמו. במקרים אלה הנני מתחייב (א) להבהיר זאת לבעל התפקיד הנ"ל, לפני איסוף המידע ו-(ב) לאפשר לו לסרב לפרסום הנ"ל.

# החוקר יהיה מחויב להגן על המידע הרגיש כל עוד המידע מצוי אצלו, גם לאחר תום תקופת הקול קורא.

# המידע המאוחסן ישמר במלואו בגבולות מדינת ישראל, אלא אם כן ניתן אישור משרד החינוך.

# מניעת אובדן מידע

# משרד החינוך משקיע משאבים וכספים בעבודות המחקר. החוקר/ת מתחייב/ת לעשות כל שנדרש למניעת אובדן נתונים שנאספים במסגרת המחקר, בין השאר באמצעות ביצוע גיבויים באופן מאובטח.

* 1. הגיבויים יישמרו במקום נפרד מהמקור תוך שמירה על רמת אבטחה שהוגדרה במקור עבור אותו חומר.

# ניהול הרשאות גישה

# החוקר מתחייב שגישה למערכות המידע ו/או מאגרי המידע תהיה מבוססת על בסיס הצורך לדעת (need to know) ולא תורשה גישה מעבר לנדרש לצורך מילוי התפקיד.

# החוקר מתחייב לקיים מערכת ההזדהות אשר תאפשר רק למשתמשים מורשים לגשת למידע.

# תיעוד ובקרה

# החוקר/ת מתחייב/ת לנהל מנגנון תיעוד אוטומטי שיאפשר בקרה וביקורת על מערכות שניגשות למאגרי המידע, בכל פניה למערכת ולרשומות במאגר יירשמו כל הנתונים הבאים: זהות המשתמש, התאריך והשעה של ניסיון הגישה, רכיב המערכת שאליו בוצע ניסיון הגישה, סוג הגישה, היקפה, והאם הגישה אושרה או נדחתה.

# מיפוי הנתונים שיאספו במסדרת המחקר - יש לבצע מיפוי של הנתונים אשר יאספו במסגרת המחקר ולהגיש את נספח א׳ המצורף למסמך זה.

# סיום התקשרות

* 1. עם סיום ההתקשרות, החוקר ימסור למשרד החינוך גיבוי מלא, בפורמט סטנדרטי של כל המידע המאוחסן, כל מצע מידע נייד (כגון מדיה אופטית, קלטת, כרטיס זיכרון, FlashDrive וכו') וכן כל מקור וההעתק של הדוחות והרישומים הסופיים שהופקו לשם מתן מענה לקול קורא. מיד לאחר אישור משרד החינוך על תקינות המידע שהתקבל, ובכפוף להוראת הדין, ישמיד החוקר את כלל החומרים שיוותרו בידיו ויבצע מחיקה מלאה (Wipe) של כלל נתוני משרד החינוך שברשותו.

הצהרת החוקר/חוקרת:

אני מאשר/ת בזאת כי הדרישות המפורטות בנספח זה ייושמו במלואן על המידע המבוקש.

שם החוקר/ת \_\_\_\_\_\_\_\_\_\_\_\_\_\_\_\_\_\_\_\_\_\_\_ חתימה: \_\_\_\_\_\_\_\_\_\_\_\_\_\_\_\_\_\_\_

תאריך \_\_\_\_\_\_\_\_\_\_\_\_\_\_\_

**תיאור המידע שנאסף במסגרת המחקר (נספח א')**

שלום רב,

בחינת רמת הרגישות של המידע נגזרת הן מפרמטרים כמותיים )כגון מספר נושאי המידע, היקף המידע, מספר בעלי הרשאת הגישה למידע(, והן מפרמטרים מהותיים )כגון סוג המידע).

בהתאם לחוק הגנת הפרטיות יש למפות את המידע הפרטי אשר נאסף במסגרת המחקר וכן לוודא את קיום חובת אבטחת המידע.

1. האם המידע יכול להתאחסן על תשתיות משרד החינוך ולא אצל החוקר? כן/לא

במידה והתשובה שלילית יש לפרט את מערכות המידע באמצעותן יבוצעו תהליכי איסוף, העברת ושמירת הנתונים:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. יש לפרט בטבלה:

* נתונים שנאספים במסגרת המחקר.
* כמויות
* מקור המידע

|  |  |  |
| --- | --- | --- |
| שדה | כמויות (הערכה) | מקור הנתונים |
| ת.ז (דוגמא) | 100,000 | משרד החינוך |
| ציון (דוגמא) |  | בית הספר |
| לקויות (דוגמא) |  |  |
|  |  |  |
|  |  |  |
|  |  |  |

הגדרות:

**\*מידע מוגן**: נתונים על אישיותו של אדם, צנעת אישיותו, מצב בריאותו, מצבו הכלכלי, הכשרתו המקצועית, דעותיו ואמונתו. למען הסר ספק מובהר, כי גם נתונים כאמור על קטין, כמו נתונים על מבוגר, ייחשבו כ"מידע", וכך גם נתונים אשר לכשעצמם אינם "מידע" אולם הם מוחזקים תחת כותרת שאפשר ללמוד ממנה על מידע כאמור (למשל, רשימת שמות של הורי תלמידים המוחזקת תחת הכותרת "הורים המצויים במצב כלכלי קשה" וכדומה).

**\*אוכלוסיית החינוך**: סגל בית הספר עובדי ההוראה, תלמידים וההורים.

**מערכת דיגיטלית או אתר אינטרנט**: מערכות המשמשות את הספק לפעילות התוכנית/המענה.

1. Saiegh Haddad, E. (2022). A psycholinguistic developmental perspective on the role of diglossia in reading: Issues, methods, and findings in Arabic as a Testcase. To appear in E. Saiegh Haddad, Laks, L. & McBride, C. (Eds.), *Handbook of Literacy in Diglossia and Dialectal Contexts: Psycholinguistic, Neurolinguistic and Educational Perspectives.* Springer Nature (pp. 135 165). [↑](#footnote-ref-1)
2. מריאן תחאוכו, עידית קלישר, קיריל מושקלב, אסף גבע ונג'יב עמרייה, פערים במערכת החינוך וחסם השפה העברית, הרצליה: הבינתחומי הרצליה, מכון אהרן למדיניות כלכלית ומשרד האוצר (https://www.runi.ac.il/research-institutes/economics/aiep/events-conferences/round-tables/gaps-in-the-education-system/) [↑](#footnote-ref-2)
3. Blachman, B. A., Schatschneider, C., Fletcher, J. M., Murray, M. S., Munger, K. A., & Vaughn, M. G. (2014). Intensive reading remediation in grade 2 or 3: Are there effects a decade later?. Journal of educational psychology, 106(1), 46. [↑](#footnote-ref-3)